Бэнксининг «Пуфакли қиз» асари Сhristie’s аукционида сотилгач бу сафар ўзини йўқ қилмади - Daryo\n21:11, 25.09.2019 18693\nБэнксининг «Пуфакли қиз» асари Сhristie’s аукционида сотилгач бу сафар ўзини йўқ қилмади\nСhristie’s аукисонлар уйи Бэнкси суратларининг катта онлайн-аукционини ўтказди. «Бэнкси: Мана шу аҳмоқона асарларни сиз аблаҳлар сотиб олишингизга ишонмайман» деб номланган савдоларда муаллифнинг 30 та тасвирий санъат асари сотувга қўйилган. Улар сотувидан жами 1,122 миллион фунт стерлинг даромад кўрилган. Бу ҳақда Meduza хабар берди.\n«Пуфакли қиз» (пуфак олтинранг тусда тасвирланган нусха)\nСавдоларда энг қиммат лот «Пуфакли қиз» асарининг пуфак олтинранг тусда тасвирланган камёб нусхаси бўлди. Ушбу асар 395 минг фунт стерлингдан қимматроққа сотилди. Савдолар бошлангунга қадар ташкилотчилар ушбу суратдан 284,5 минг фунт даромад қилишни кўзлаган экан.\nЮракча шаклидаги пуфаги учиб кетаётган қизалоқ нафақат аноним рассомнинг шедевр асари, балки Буюк Британия рамзларидан бири ҳисобланади. Қизалоқ тасвирланган граффитилар илк бор 2002 йилда Лондоннинг бир йўла икки жойида пайдо бўлганди. Олтинранг тусдаги пуфак тасвирланган ва Сhristie’s’да сотилган асар Бенкси томонидан 2004 йилда чизилган.\n2018 йил октябрида «Пуфакли қиз» сурати (пуфак ранги қизил бўлган нусха) Sotheby’s аукционлар уйи томонидан сотувга қўйилган эди. Лот 1,04 миллион фунтга сотилганидан кейин асарни ўраб турган ромдаги қиймалагич ишга тушиб, картина аукцион иштирокчилари кўз ўнгида ўзини-ўзи йўқ қилишни бошлаганди.\n«Пуфакли қиз» сурати (пуфак ранги қизил бўлган нусха)\nМавзуга доир: Парижда бир йил ичида иккинчи марта Бэнксининг граффитиси ўғирлаб кетилди\n01:23, 31.05.2020 2490\n00:46, 31.05.2020 4388\n00:09, 31.05.2020 13482\n23:47 Бугун 17688\n10:56 Бугун 165784\n22:09, 29.05.2020 141154\n09:35 Бугун 137087\n09:33, 29.05.2020 121841


Хитой расмийлари ғайриоддий пневмония тарқалишига қарши чоралар кўрмоқда.\n07 март 2021, Тошкент вақти: 22:38\nПекинда 600¸ Анхиëй вилоятида эса 100 киши карантин остига олинди.\nКасаллик ЎРС вируслари ўрганилаëтган лабораториядан тарқалгани тахмин қилинмоқда.\nЛаборатория ходимларидан бир қанчаси касалга чалинган ва бир ходим касаллик оқибатида ўлган.\n2002 йилда ЎРС оқибатида дунëда 800 киши нобуд бўлган эди.


Шавкат Мирзиёев Ислом Каримовни хотирлади — фото - UzNews.uz\n30 январь, 11:47\nПрезидент Шавкат Мирзиёев 30 январь куни Ислом Каримов ҳайкали пойига гулчамбар қўйди.\nПрезидент матбуот хизматининг хабар беришича, Шавкат Мирзиёевнинг тегишли қарори билан Ислом Каримовнинг хотираси абадийлаштирилди, ҳурмати жойига қўйилди. Биринчи Президент таваллуд топган 30 январь кунини нишонлаш эзгу анъанага айланди.\n“Бу санани муносиб ўтказиш бизнинг ўз тарихимизга, мустақиллигимизга бўлган ҳурматимизни, халқ, миллат сифатидаги маданиятимиз ва савиямизни намоён этади”, - деган Шавкат Мирзиёев.\nТадбирда Қуръони каримдан тиловат қилинди. Ислом Каримовнинг серқирра фаолияти, олижаноб инсоний фазилатлари ёдга олинди.


Ёнғин хавфсизлигига эътиборсиз раҳбарлар 71 млн. сўм жарима тўлашди - www.Voydod.net\nТадбир давомида асосий эътибор профилактик ишларга қаратилиб, кенг аҳоли, ишчи-хизматчилар ваталабаларга ёнғин хавфсизлиги қоидаларига амал қилиш лозимлиги тушунтириб борилмоқда, дея хабар берадиЎзбекистон республикаси Ички ишлар вазирлиги матбуот хизмати.\nОйлик бошланганидан буёнреспубликамиздаги 890 тадан ортиқ корхона, ташкилот ва хўжаликларнинг ёнғинга қарши ҳолати текшириб чиқилди.Ишчи хизматчилар билан 860 дан ортиқ учрашувлар ўтказилди.\nЁнғин хавфсизлиги талабларини бузганраҳбар ва жавобгар шахсларга нисбатан 71 млн. сўмдан ортиқ миқдорда жарима солинди. Ёнғин чиқиш хавфи бўлганкорхона, цех ва омборхоналарнинг фаолияти вақтинча тўхтатилди. Шунингдек, носоз электр мослама, агрегат ваэлектр тармоқлардан фойдаланиш тақиқланди. Булардан ташқари, ҳарбийлаштирилган ёнғин хавфсизлигиқисмлари томонидан хизмат кўрсатиладиган ўта муҳим ва тоифаланган объектларда текширишлар ўтказилиб,тегишли йўриқномалар берилди. Кўнгилли ёнғин ўчириш гуруҳлари иштирокида машғулотлар ўтказилди.\nЁнғинларнинг асосий қисми фуқаролар хонадонларига тўғри келаётгани инобатга олиниб, турар жойлар, кўпқаватли уйларнинг ёнғинга қарши ҳолати, чордоқ ва ертўлалари текшириб чиқилди. Маҳаллалар вауй-жой мулкдорлари ширкатлари ҳудудида аниқланган ноқонуний қурилишларга барҳам берилиб, сунъий тўсиқларолиб ташланди. Газ ва электр қувватидан нотўғри фойдаланаётган фуқаролар ҳам аниқланиб, ёнғин хавфсизлигиқоида ва талабларини қўпол равишда бузган етти киши кенг жамоатчилик иштирокида муҳокама қилинди.


Коронавирусга қарши вакцинанинг тахминий нархи эълон қилинди - zarnews.uz\nАҚШнинг Moderna биотехнологик компанияси COVID-19га қарши бир босқичли эмлашга 50-60 доллар, яъни ҳар бир муолажа учун 25-30 доллар атрофида нарх белгилашни режалаштирмоқда. Бу ҳақда Financial Times нашри маълум қилди.\nНашр тақдим этган маълумотга кўра, бундай нарх аҳоли даромади юқори бўлган АҚШ ва бошқа давлатлар учун белгиланиши кутилмоқда.\nНашриётнинг таъкидлашича, юқорида кўрсатилган нарх ўзгариши мумкин. Сабаби, ўтган ҳафтада АҚШ ҳукумати билан вакцина етказиб бериш тўғрисида шартнома имзолаган Американинг Pfizer ва Германиянинг BioNTtech компаниялари ўз вакциналари нархини бир марталик муолажаси учун 19,5 доллар қийматида белгилаган.\nModerna компаниясининг вакцина дастурига АҚШ федерал ҳукумати ҳомийлик қилмоқда. Ҳукумат ушбу дастурга 500 миллион долларга яқин маблағ ажратди ва компания вакцинасини асосий номзод вакциналардан бири сифатида кўрмоқда.\nОксфорд вакцинаси самарадорлиги маълум бўлди\nG20 давлатлари раҳбарлари COVID-19 га қарши вакциналарни адолатли тақсимлаш мажбуриятини олди\nБритания вакцинасининг кўнгилли синов иштирокчиси Бразилияда вафот этди\nҲиндистон расмийлари дунё мамлакатларини COVID-19 вакцинаси билан таъминлашга ваъда берди\nЖССТ коронавирус вакцинасига қарши турганларни натижа билан ишонтириш ҳаракатида\nОртиқча вазнли кишиларда вакцинанинг фаол моддаси қон оқими орқали танага тарқалмай, ёғ қатламларида «ботиб» қолади\nЙўловчи автобуси ёниб кетди, жабрланганлар йўқ\nАҚШ COVID-19 жамоат транспорти Паст Дарғом Каттақўрғон газ баллон Самарқанд шаҳри Россия тест синовлари Жомбой тумани мактаблар куз-қиш мавсуми


12:19 05 Август 2020\n16:20 30.01.2019 Ҳавола олиш\nКуба пойтахти кучли торнадодан сўнг секинлик билан қайта тикланмоқда.\nГавана шаҳрига ёпирилган торнадо мингдан зиёд биноларга жиддий зарар етказди. Шамолнинг тезлиги соатига 100 километрни ташкил этди. Уйлар қисман ёки бутунлан қулай тушди. Баъзи туманларда аҳоли электр чироқсиз қолди.\nТўрт киши табиий офат қурбони бўлди, 195 киши эса жабрланди.\nГаванадаги торнадо оқибатларини Sputnik Ўзбекистон видео лавҳасида томоша қилинг.


Султонободдаги энг бой хонадон - Hidoyat.uz\nАсосий саҳифа Мақолалар Султонободдаги энг бой хонадон\nЧоп этилди Avgust 27, 2019 Султонободдаги энг бой хонадонda fikr bildirishni o'chirish\nБутун ҳаётий фаолияти давомида мактаб ўқувчиларига она тили ва адабиётдан сабоқ берган Набижон ота Ураимовнинг шахсий кутубхонаси китобхонлар ихтиёрига топширилганига ҳам қарийб ярим аср бўлди. Бу кутубхона отанинг файзли хонадонида жойлашган.\nУнинг токчаларидан “Алпомиш”, “Гўрўғўғли”, “Зевархон” каби ўнлаб достонлар, Юсуф Хос Ҳожибнинг “Қутадғу билиг”, Маҳмуд Кошғарийнинг “Девону луғотит турк”, Аҳмад Югнакийнинг “Ҳибатул ҳақойиқ”, Фирдавсийнинг “Шоҳнома”, Саъдийнинг “Гулистон” ва “Бўстон”, Фаридуддин Атторнинг “Мантиқут тайр” асарларининг ноёб нашрлари; Абдураҳмон Жомий куллиёти, Хўжа Ҳофиз Шерозий баёзлари, Фузулий, Лутфий, Навоийнинг девон, баёзлари, “Бобурнома” каби асарлар ўрин олган.\nШунингдек, жаҳон ва қардош халқлар адабиётидан Шекспир, Гёте, Данте, Бокачче, Бальзак, Тагор, Драйзер, Пушкин, Толстой, Лермонтов, Рудакий, Руставели, Аҳмад Дониш, Махтумқули, Чингиз Айтматовнинг машҳур асарлари ҳам ҳавас ва муҳаббат билан жойлаштирилган. Ўзбек адабиётининг Муқимий, Фурқат, Абдулла Қодирий, Чўлпон, Абдулла Қаҳҳор, Ғафур Ғулом, Ҳамид Олимжон, Ойбек, Зулфия, Асқад Мухтор, Саид Аҳмад, Эркин Воҳидов, Абдулла Орипов каби таниқли вакилларининг асарлари алоҳида кўзга ташланиб турибди. Бундан ташқари, кутубхонада ўзбекча-русча, русча-ўзбекча, русча-арабча, форсча-ўзбекча луғатлар, энциклопедиялар, турли соҳаларга оид оммабоп қўлланмалар бор.\nХона тўридаги токчада Ислом дини тарихига, Пайғамбаримиз Муҳаммад соллаллоҳу алайҳи ва саллам ҳаётлари ва мўъжизаларига оид китоблар нур таратиб тургандек. Ўқувчилар Муҳаммад Содиқ Муҳаммад Юсуф ҳазратларининг “Тафсири ҳилол” тўпла ми, “Одоблар хазинаси”, “Бахтиёр оила”, “Қуръон илми” каби асарларидан баҳраманд бўлмоқда.\nБугунги кунда бу кутубхона фонди ўн мингдан зиёд китобни, китобхонлар эса бир ярим мингдан ортиқни ташкил этади. Ўқувчилар нафақат Султонобод шаҳарчаси аҳолиси, балки яқинатрофдаги Қорасув, Чимён, Деҳқончек, Норбўта, Хонободдан ташриф буюрувчилар ҳам анчагина.\nУларнинг сони ортиб бормоқда.\n– Бу кутубхонанинг ташкил этилишида дадам раҳматлининг ҳиссаси катта, – дейди Набижон ота. – Отам билимдон, китобсевар, ўқиган асарларидан баҳра олувчи ва уни бошқаларга ҳам илинадиган, китобни асровчи инсон эди. Шу муҳаббат менга ҳам ўтди. Дадам тўплаган китобларни кўпайтириб келяпмиз.\n– Дарвоқе, бу ёққа юринг, – деб суҳбатдошим мени қўшни хонага бошлади. Жавонда терилиб турган китобларни бир-бир кўрсатиб сўзида давом этди. – Булар – Жомий, Фузулий, Лутфий, Навоий каби улуғ адибларнинг араб, форс тилларида ёзган асарлари. Ҳозир уларни ўқишга “тиши ўтадиганлар” деярли йўқ. Масъул ташкилотлардан бир вакил келса-ю, мен уларга топширсам, бу китоблардан халқи мизнинг китобсевар фарзандлари фойдаланса…\nСаксондан ошган фидойи Набижон ота ҳамон китоб мутолаасини канда қилмайди. Бутун умри халққа зиё улашиб ўтмоқда. Аллоҳ савобли амаллар ажру мукофотини зиёда қилсин!


23 феврал 2020, Тошкент вақти: 00:22\nЭрон телевидениеси ҳибсга олинган Ригийнинг мамлакатга олиб келиниши акс этган лавҳаларни намойиш қилди.\nТеҳрон расмийларига кўра¸ суннийларнинг Жундуллоҳ гуруҳи Ғарб молиявий кўмагида исломий жумҳуриятга қарши фаолият юрғизиб келмоқда ва шу боис Эрон режими қора рўйхатидаги асосий ташкилот етакчисининг қўлга олиниши АҚШ ва Британия учун катта йўқотишдир.\nЭрон Разведка вазири Ҳайдар Мослеҳий давлат матбуоти хавфсизлик кучларининг жануб-шарқий Эронда фаолият олиб бораëтган Жундуллоҳ гуруҳи раҳбарининг қўлга олингани ҳақда хабар тарқатгач¸ воқеа юзасидан шарҳ берди.\nТеҳронда ўтказилган матбуот анжуманида Мослеҳий Абдулмалик Ригийнинг террорчилик фаолиятини бевосита АҚШ ва айрим Европа давлатлари кўмагида амалга ошириб келганига оид жиддий далиллар борлигини таъкидлади.\n- Биз АҚШ ва Британия разведка хизматларидан Эрон ички ишларига аралашиш ва террорчиларни қўллаб-қувватлашни тўхтатишни талаб қиламиз. Улар Жундуллоҳ гуруҳини қўллаб келмоқда ва бундан буëғига АҚШ ва Британия бегуноҳ одамлар қонини тўкишга аралашган бунақа гуруҳлардан қўлини тортмоғи лозим. Зотан¸ бундай қўллов Европа ва Америка халқлари номига доғ туширмоқда¸ деди Эрон Разведка вазири.\nАйни пайтда¸ мазкур янгилик муносабати билан эълон қилинган қисқа баëнотида Британия Ташқи ишлар вазирлиги Ригийнинг қўлга олиниши террорчиликка берилган зарба экани ва бу воқеани олқишлашини билдирди.\nМатбуот анжумани давомида Мослеҳий¸ Ригийнинг қўлга олинишидан 24 соат илгари АҚШ нинг Афғонистондаги базасида эканини кўрсатувчи суратни намойиш қилди. Шунингдек у Ригийга тегишли экани даъво қилинган бир неча ҳужжат¸ хусусан афғон паспортини ҳам ашëвий далил ўлароқ тақдим қилди ва уларнинг Покистон ва Афғонистондаги АҚШ разведкаси томонидан ҳозирланганини даъво қилди.\nМослеҳийга кўра¸ Ригий қўлга олиниши арафасида Европа иттифоқи давлатларига сафар қилган ва 2008 йил апрелида Афғонистондаги НАТО ҳарбий қўмондонларидан бири билан учрашган. Эрон вазирига кўра¸ Жундуллоҳ раҳбари АҚШ Марказий разведка агентлиги ва Исроил махфий хизмати Моссад билан доимий ҳамкорлик қилиб келган.\nЭрон Ички ишлар вазири Мустафо Муҳаммад Нажжар¸ контрразведка кучларининг махсус операцияси давомида қўлга олингани айтилаëтган Ригийнинг Эрон ташқарисида ушлангани ва ҳозирда мамлакатга олиб келинганини билдирди.\nАммо Эрон парламенти депутати Муҳаммад Деҳган расмий ИРНА ахборот агентлигига Ригийнинг араб мамлакатларидан бирига Покистон орқали учаëтгани аниқ бўлгач¸ у ўтирган учқичнинг Эронга қўнишга мажбур этилганини билдирди.\nПресс ТВ хабарида эса¸ Ригийнинг Дубайдан Қирғизистонга учаëтган самолëт бортида қўлга олингани хабар қилинди.\nТеҳрон ҳукумати Аллоҳ лашкарлари – Жундуллоҳ сунний гуруҳининг Ал-Қоидага алоқаси борлиги ва жануб-шарқий Систон-Балужистон минтақасида фаолият юрғизаëтган мазкур гуруҳнинг олти йилдан бери амалга ошириб келаëтган ҳужумлари оқибатида ўнлаб бегуноҳ одамнинг ўлдирилганини айтади.\nМазкур гуруҳ 2009 йилнинг октябр ойида 40 дан ошиқ одам ҳаëтига зомин бўлган портлаш учун маъсулиятни зиммасига олди. Ушбу ҳужум оқибатида Эрон инқилоб посбонлари гвардиясининг юқори даражали қўмондонлари ва қабила етакчилари ҳам ўлдирилган эди.\nҲужумдан сўнг Теҳрон раҳбарлари АҚШ¸ Британия ва Покистонни террочи гуруҳни қўллаш ва ўз ҳудудидан жой берганликда айблаган эди.\n- Биз Покистон ҳукуматидан бу террор хуружини амалга оширган асосий шахсларни ҳаялламай қўлга олишни сўраймиз. Айни пайтда бизда Покистон хавфсизлик агентларининг бу террор ҳаракатига алоқадорлигини кўрсатувчи маълумотлар бор. Биз бу жиноятчиларнинг қўлимизга топширилишини талаб қилишни ўз ҳаққимиз деб биламиз¸ деган эди 2009 йилги ҳужумдан кўп ўтмай Эрон президенти Маҳмуд Аҳмадийнажод.\nАммо Исломобод¸ Вашингтон ва Лондон Теҳроннинг бу каби айбловларини рад этиб келмоқда.\nГарчи Жундуллоҳ гуруҳи асосан суннийлар яшовчи Систон-Балужистон минтақасини Эрондан ажратишни мақсад қилмаган эса-да¸ айни пайтда шиалар ҳукмрон Эрондаги суннийлар ҳуқуқларини ҳимоя қилиш учун қуролли кураш олиб бормоқда.


ЎЗБЕКИСТОН РЕСПУБЛИКАСИ ОЛИЙ СУДИҚОНУН ИТОАТКОРЛИКНИ ЁҚЛАЙДИ, АЙБГА ИҚРОРЛИК ЭСА, ЖАЗОНИ ЕНГИЛЛАШТИРАДИ from\nҚОНУН ИТОАТКОРЛИКНИ ЁҚЛАЙДИ, АЙБГА ИҚРОРЛИК ЭСА, ЖАЗОНИ ЕНГИЛЛАШТИРАДИ\nМамлакатимиз суд-ҳуқуқ тизимида жамиятда адолат ва қонун устуворлигини таъминлаш, фуқаролар ва юридик шахсларнинг ҳуқуқ ҳамда қонуний манфаатларини ҳимоя қилишга қаратилган ислоҳотлар қатъият билан амалга оширилмоқда. Ўтган қисқа даврда суд ҳокимиятининг чинакам мустақиллигини таъминлаш ҳамда фуқароларнинг ҳуқуқ ва эркинликларини ишончли ҳимоя қилиш кафолатларини мустаҳкамлаш, маъмурий, жиноят, фуқаролик ва иқтисодий қонунчиликни такомиллаштириш борасида кенг кўламли янгиланишлар жорий этилди.\nНатижада жиноятчиликка қарши курашиш ва ҳуқуқбузарликларнинг олдини олиш тизими самарадорлиги ошди. Суд жараёнида тортишув тамойилини тўлақонли жорий этиш, юридик ёрдам кўрсатиш ва ҳуқуқий хизматлар сифати яхшиланди.\nАйниқса, жиноят содир этган шахсларга нисбатан жазонинг муқаррарлиги таъминланмоқда. Бунга ҳаётий бир мисол келтирамиз.\nБу ҳаётда ҳар бир киши фаровон турмуш кечиришни хоҳлайди. Бугунги жадал ривожланаётган, қулайликлар кўлами тобора кенгайиб бораётган замонда ҳар биримиз мавжуд имкониятлардан унумли фойдаланишни истаймиз.\nАммо фаровон турмушга элтувчи йўлни ҳар ким ўзича тушунади. Кимдир ҳалол меҳнат, ижодкорлик, билим ва маҳоратини ишга солган ҳолда ўзи ва яқинлари турмушини фаровон қилишга уринса, яна кимдир бели оғримай пул топишни, бировларнинг ҳисобига кун кўришни хоҳлайди.\nКўзлаганига осонгина эришишга уринувчилар эса, одатда, алдов, фирибгарлик, ўғирлик орқали ўзгалар мулкини қўлга киритиш пайида бўлади. Шундайлардан бири — Фахриддин Акбаровнинг (исм-шарифлар ўзгартирилган) қилмиши ҳақида сўз юритамиз.\nФ. Акбаров 1976 йил Янгиқўрғон туманида туғилган, маълумоти олий.\nИлгари, яъни 2000 йилда Жиноят кодексининг 267-моддаси 3-қисми «в» бандида назарда тутилган жиноятни содир этган. Шу боис жиноят ишлари бўйича Чортоқ туман судининг ҳукми билан унга нисбатан 5 йил муддатга озодликдан маҳрум қилиш жазоси тайинланган.\nДавлатимизнинг бағрикенглик сиёсати намунаси бўлган амнистия актига кўра, Ф. Акбаров 2001 йил 22 августда жазодан тўлиқ озод қилинган. Аммо у бундай инсонпарварлик ва бағрикенгликдан ўзига тўғри хулоса чиқармасдан, яна жиноятга қўл урди.\nАниқроқ айтганда, Ф. Акбаров 2003 йил 13 апрель куни жиноий шериклари Р. Ҳамидов ва унинг 1988 йилда туғилган ўша вақтда вояга етмаган укаси Р. Ҳамидов билан Наманган шаҳридаги уйлардан бирига ғайриқонуний равишда, яъни эшигини бузиб кирган. Хонадонда бўлган 50 000 сўмлик аёллар қўл соати ва 60 000 сўм пулни ўғирлаб кетишган.\n2007 йилда Ф. Акбаровнинг қилмиши фош этилиб, тергов ишлари олиб борилади. Унга нисбатан Жиноят кодексининг 169-моддаси 2-қисми «в», «г» бандлари ва 127-моддаси 3-қисми билан айблов эълон қилинади ва гаров эҳтиёт чораси қўлланилади.\nФ. Акбаров эса, қамалишдан қўрқиб, қочиб кетади. 2007 йил 18 июлда жиноят ишлари бўйича Наманган шаҳар судининг ажримига кўра, гаров эҳтиёт чораси қамоқ билан алмаштирилади. Натижада унга нисбатан қидирув эълон қилинади.\nШундан сўнг қидириш ишлари асносида унинг Россияда истиқомат қилаётгани аниқланади. Ички ишлар бўлими ходимлари Ф. Акбаров билан гаплашиб, унинг қайтиб келиши юзасидан тушунтириш ишлари олиб боради.\nФ. Акбаров 2019 йил октябрь ойида юртимизга қайтади. Унга нисбатан белгиланган қамоқ эҳтиёт чораси гаров чорасига алмаштирилади.\nЖиноят ишлари бўйича Наманган шаҳар суди томонидан Ф. Акбаровнинг жиноят иши кўриб чиқилди. Судда аниқланган ҳолатлар ва гувоҳларнинг тушунтиришларини инобатга олиб, унинг айбловидан Жиноят кодексининг 127-моддаси 3-қисми бўйича ҳолатлар чиқариб ташланди.\nСуд Ф. Акбаровни Жиноят кодексининг 169-моддаси 2-қисми «в», «г» бандлари билан айбдор деб топди. Унга нисбатан иш ҳақининг 30 фоиз миқдорини давлат даромади ҳисобига ушлаб қолган ҳолда, 3 йил муддатга ахлоқ тузатиш ишлари жазоси тайинланди. Гаровга қўйилган 10 000 000 сўм пули қайтариб берилди.\nСуд мажлиси тугагандан сўнг Ф. Акбаров ўтган вақт мобайнида ўз қилмишидан қўрқиб, қочиб юргани, шу тариқа ўн олти йилдан буён ота-онасидан узоқда яшаганини айтди.\nШунингдек, у ўзига нисбатан тайинланган жазо қонунда белгиланганидан ҳам енгил эканини тан олди. Оиласи бағрига қайтгани учун суд идоралари ходимларига ўз миннатдорчилигини билдириб, бундан буён ўз мутахассислиги бўйича ишлашга ва мамлакатимиз равнақига хизмат қилишга ваъда берди.\nНаманган шаҳар судининг судьяси


Кулишни унутган она: бир фарзандини йўқотди, иккинчисига жигарини бермоқчи!\nЮқтирганлар 504 киши\n15:00 / 24.02.2020\nБу аёл нега бунчалик ғамгин? Умуман кулмай қўйган. Кўзидан тинимсиз ёш оқади. Ҳаёт унга иккинчи синовини тайёрлаб қўйган экан. Бу имтиҳон Гулбаҳор Сулаймоновани янада оғирроқ эзди, қаддини букиб қўйди.\nГулбаҳор опа тўрт йил аввал 26 ёшли ўғли Илҳомжонни ерга берганди. Тақдир зарбасини қарангки, бугун яна бир ўғли Жамшид Сулаймонов ҳам укасини олиб кетган дард – жигар циррози билан курашмоқда.\n– Жамшиджоним бир йилча аввал ҳам яхши ишлаб юрганди, – дейди Г.Сулаймонова. – Гриппга чалинди, поликлиникага олиб бордик. Шифокор кўрган заҳоти ўғлимда цирроз бошланганини айтди. Самарқанд вилоят юқумли касалликлар шифохонасига олиб бордик. Афсуски, у ерда ҳам маҳаллий шифокор айтган оғир хабарни эшитишга мажбур бўлдим. Даволатишни бошладик. Қаердаки умид бўлса, ўғлимни олиб боряпман. Яқинда шифокорлар цирроз касаллигини Ҳиндистоннинг Деҳли шаҳрида даволаш мумкин эканлигини айтиб қолишди.\nШундан сўнг текширувлардан ўтдик. Донор сифатида ўз жигаримни ўғлимга беришим мумкин экан. Бизда умид уйғонди. Худодан сўрайман, менга бошқа фарзанд доғини кўрсатмасин. Ўғлимнинг болалари бор. Уларнинг, бизнинг бахтимизга шифо беришини сўраб, дуо қиляпман.\nОила бу йигитнинг соғайиб кетиши учун барча имкониятларни ишга солмоқда. Гулбаҳор опанинг айтишича, ҳозир улар истиқомат қилиб турган Булунғур тумани “Истиқлол” маҳалласидаги уй сотувга қўйилган. Савобталаб инсонлар ёрдами билан Жамшиднинг даволаниши учун кетадиган 35 минг АҚШ долларнинг маълум қисми йиғилди.\nМусибатли кунларни бошидан ўтказаётган она бугун халқимизга мурожаат қилмоқда. Бу оилага ёрдам қўлини чўзмоқчи бўлган инсонлардан Аллоҳ рози бўлсин!\nЖамшид Сулаймонов учун хайрия мақсадида очилган пластик карталар:\nClick: 8600 1309 7459 5904\nZelle (АҚШ, Европа): +13472655976\nSberbank (Россия, Туркия): 639002069035665841\nЖамшиднинг онаси Гулбаҳор опанинг телефон рақами: +998939985544\nИсомиддин Пўлатов, Kun.uz мухбири,\nтасвирчи Фахриддин Ҳотамов.\nОдил Аҳмедов Ўзбекистонга тиббиёт воситалари юборади\nСирдарёлик чорвадор 8 тонна картошка ва 2 тонна ўсимлик ёғи хайрия қилди\n21:27 / 06.04.2020\nТошкент вилоятида хайрия тадбирлари ўтказилди ва эҳтиёжмандларга озиқ-овқат маҳсулотлари тарқатилди\n20:10 / 04.04.2020\nКим қанча хайрия қилди? — Энг фаол тадбиркорлар ва ташкилотлар номи маълум бўлди


Kundalik компаниясиа аёллар гигиена воситаларини реклама қилиш қонунчиликка зид эмаслигини билдирди - Anhor\nAnhor Все посты Kundalik компаниясиа аёллар гигиена воситаларини реклама қилиш қонунчиликка зид эмаслигини билдирди\nKundalik компаниясиа аёллар гигиена воситаларини реклама қилиш қонунчиликка зид эмаслигини билдирди\nИстеъмолчилар ҳуқуқларини ҳимоя қилиш агентлиги аралашувидан сўнг Kundalik ўз веб-сайтидан аёллар гигиена воситалари рекламасини олиб ташлашга мажбур бўлди, деб ёзади “Новости Узбекистана” нашри.\nKotex рекламаси блогер Хуршид Далиевга оғир таъсир қилган, унинг фикрича, таълимга оид сайтда бундай рекламага ўрин йўқ. Бундан ташқари, блогер электрон кундаликдан фойдаланиш пуллик эканлигини таъкидлаган.\nМонополияга қарши қўмита ҳузуридаги Истеъмолчилар ҳуқуқларини ҳимоя қилиш агентлиги вазиятни ўрганиб, аёллар гигиена воситалари рекламаси ёш авлодга маънавий зарар етказиши мумкин, деган қарорга келди ва уни сайтдан олиб ташлашни талаб қилди.\nКомпания вазиятга изоҳ берар экан, Kundalik ижтимоий масъулиятли лойиҳа эканлигини таъкидлади. Сайтдаги реклама “Реклама тўғрисида”ги қонунга зид эмас, 6+ тоифасига тўғри келади ва фақат тасдиқланган реклама берувчилардан қабул қилинади.\nАёллар гигиенаси мавзусидаги рекламалар фақат фойдаланувчиларнинг аёллар қисмига кўрсатилди. Бундай контент тарбиявий характерга эга бўлиб, қизлар ва оналарнинг ўз соғлиғи ҳақида хабардорлик даражасини оширади, дея тушунтиради компания.\nРеклама контенти мавжудлиги тўғрисидаги маълумот хизматлардан фойдаланиш бошланишидан олдин қабул қилинадиган фойдаланувчи шартномасининг 1.12-бандида келтирилган. Реклама электрон кундаликка кириш ва рўйхатдан ўтказиш учун тўловдан қатъи назар жойлаштирилади, дейилади Kundalik хабарида. Бу ҳолатда ҳеч қандай қонунбузарлик йўқ.\nБироқ компания Котех бренди билан ҳамкорликни тўхтатди. Kundalik нашрида таъкидланганидек, бу “фойдаланувчи аёллар саломатлиги мавзусининг аҳамиятини нотўғри тушуниш ва ахборот хабарини нотўғри талқин қилишнинг олдини олиш учун” қилинган.


“Насаф” U-18. Ёшларимиз ғалаба билан бошлашди - "Насаф" ФК расмий веб-сайти\n24 Oct 2019 Янгиликлар, Академия\n“Насаф” U-18. Ёшларимиз ғалаба билан бошлашди\nХабарингиз бор, ўтган мавсумдан бошлаб Суперлига ва Про-лига футбол мактабларининг 18 ёшгача бўлган тарбияланувчилари ўртасида Ўзбекистон U-18 биринчилиги мусобақаси ўтказиб келинмоқда.\n“Насаф” U-18 жамоаси ўз минтақасида биринчи ўринни олган ҳолда турнирнинг финал босқичига йўлланмани қўлга киритган эди. Мусобақанинг финал босқичи айни кунларда Тошкентнинг “Бунёдкор” футбол мактаби майдонларида бўлиб ўтмоқда.\nВакилларимиз мусобақани “Д” гуруҳидан ўрин олишган. Улар бугун бекобдлик тенгқурларига қарши майдонга чиқишди ва 6:0 ҳисобида ғалаб қозонишди. Ёш “насафчилар” эртага “Қўқон-1912” жамоаси билан куч синашишади.\nЭслатиб ўтамиз, ёшларимиз ўтган мавсумда мусобақада чемпионликни қўлга киритишганди.


Зарафшон миллий боғида дам олиш масканлари ортиб бормоқда | Ўрмон хўжалиги давлат қўмитаси расмий веб сайти\nЗарафшон миллий боғида дам олиш масканлари ортиб бормоқда\nБугун, 18- февраль куни Самарқанд вилоятининг Жомбой туманида, Миллий табиат боғлари ва овчилик хўжаликлари бошқармасида жойлашган «Зарафшон миллий табиат боғи»да семинар бўлиб ўтди. Миллий табиат боғи фаолияти билан танишиш мақсадида Ўрмон хўжалиги давлат қўмитаси вакиллари ҳамда бошқа вилоятларнинг тегишли мутасаддилари иштирок этишди.\nИштирокчиларга соҳа мутахассислари «Зарафшон миллий табиат боғи»да амалга оширилган ишлар тўғрисида батафсил маълумот берди.\nШунингдек амалга оширилган лоиҳалар ва келажакдаги режалар ҳақида сўзлаб берди.\nЗарафшон миллий боғининг умумий майдони 2426,4 гектарни ташкил этиб, ҳозирда у уч қисмга бўлинган: қўриқхона бўлими, иқтисодий бўлим ва рекреация бўлими.\nУшбу ҳудуднинг ҳайвонот дунёси ниҳоятда кенг. Миллий боғнинг мақсади ноёб ҳайвонларнинг йўқ бўлиб кетиш хавфини бартараф этиш, қимматли доривор ўсимликлар сонини кўпайтириш, ҳудуднинг табиий ландшафтини сақлаб қолиш ва чет эллик сайёҳлар ва маҳаллий аҳолини дам олиш масканига жалб этишга қаратилган.Биз бу ишни пандемиядан олдин бошлаган эдик, – дейди миллий боғ директори Олимжон Ҳамроқулов. – Миллий боғда узоқ муддатли ва қисқа муддатли дам олиш, экскурциялар ва маърифий туризмни ташкил этиш учун дам олиш масканлари яратилмоқда. Шунингдек, чет эллик сайёҳлар учун барча шароитлар яратилган. Бугунги кунда ушбу дам олиш масканларини самарали ривожлантириш брасида 26та инвестор лоиҳалири киритилган бўлиб, улардан 4 таси фойдаланишга тайёр.\nҲозирда «Зарафшон миллий табиат боғи»да Ўзбекистон Республикасининг Қизил китоби ва Халқаро Қизил китобга киритилган Зарафшан қирғовули, Ўрта Осиё қундузи ва Бухоро хонгули интродукция ва реинтродукция йўли билан юзага келган сунъий гуруҳлари мавжуд. Миллий боғда 92 тадан ортиқ Бухоро хонгули мавжуд. Бухоро хонгулини кўпайтириш 1995 йилдан бошланган.\nСеминар якунида боғдаги иссиқ ҳавода чиқадиган ёнғин ва уни зудлик билан олдини олиш бўйича тадбир ўтказилди.\nМаълумот учун, «Зарафшон миллий табиат боғи» 1975 йилда қўриқхона сифатида ташкил этилган ва кейинчалик миллий табиат боғига айланган. Ўзбекистоннинг 10 та қўриқхонаси ва миллий боғларидан биридир.\n← Чўлланиш ва қурғоқчиликнинг салбий таъсирларига қарши қандай курашилмоқда? Миллий табиат боғлари ва овчилик хўжаликлари раҳбарлари “Зарафшон” миллий табиат боғига келди →


Газета СБХ / 2019 год / № 41 / Божхона\nСолиқларни тўламаслик билан боғлиқ кескин муаммони кўтариб чиққан таҳририятимизга қилинган мурожаатини А.Васильева* шундай деб атаган.\nМулоҳазали, баҳс-мунозарали мазкур мурожаат таҳририятимизни вазиятни яхшилаб ўрганиб чиқишга, божхона хизмати вакиллари, божхона брокерлари, ТИФ иштирокчиларининг бу борадаги фикрларини билишга ҳамда «чўрт кесар» муаллиф ўртага ташлаган муаммо бўйича баҳс юритишга ундади.\n– Мен ўтган асрнинг охиридан ҳозирга қадар божхона брокерлари тизимида бухгалтер бўлиб ишлаб келаман. У даврларда божхона декларацияларини расмийлаштирувчи мутахассислар ўз ишини портатив электр машинкаларида декларацияларга чақ-чуқ этиб ҳарф теришдан бошлаган. Бирор хатолик ўтиб кетса, БЮДнинг барча нусхалари қайтадан тузатиб ёзиларди.\nЛекин хатолар тўлов реквизитлари ва рақамлар билан боғлиқ бўлмаса, ўтган асрда божхона грамматик хатоларга панжа ортидан қарар эди.\nКейинчалик бу ишга компьютер ва тегишли дастурларни жорий этишди. Шу тариқа соҳа аста-секин тета-поя қила бошлади. Айрим ишлар осон кечса, айримлари мураккаб бўларди. Интернет чиққач, мисли кўрилмаган имкониятлар эшиги очилди. БЮДнинг ўзи ҳам Интернет орқали жўнатиладиган бўлди. Янги Божхона кодексига киритилган ўзгартиришлар (3.10.2018 йилдаги ЎРҚ-494-сон Қонун) янги талабларни илгари сурди, хусусан, божхона брокери сифатида фаолиятни амалга ошириш учун штатида амалдаги аттестатга эга бўлган камида икки нафар декларантга эга бўлиш ҳамда декларант ёки ваколатли шахс олдида ўз фуқаролик жавобгарлигини суғурталаган бўлиши керак эди. Юқоридаги кўп сонли комиссиялар тегишли тарзда расмийлаштирилган стендларимиз бўлишини, барча зарурий ҳужжатлар, суғурта қоғозлари, аттестатлар, буйруқлар, фармонлар ва бошқа ахборотлар бўлишини талаб қилавериб хит қилиб юборишган. Бу «қоғозбозликлар» жилла қурса ишимизни тартибга солиш ва палапартишликдан кўра яхшироқ экан.\nВақтлар ўтди, божхона брокерлари сафи кун сайин кенгая бошлади. Мансабдан туширилган ва ишдан кетказилган божхоначилар ўзларининг брокерлик фирмаларини очиб, у ерда бир вақтнинг ўзида ҳам директор, ҳам декларант сифатида ишлай бошлашди. Брокерларнинг бу янги авлоди барқарор ва эскидан ишлаётган фирмаларга алоҳида таҳдид солгани йўқ. Лекин ўртада бошқа хатар юзага келди: божхона постларида катта ва бош инспектор сифатида ишлаб келаётганлар қариндошлари номига расмийлаштирилган ўз брокерлик фирмаларини оча бошлашди. Буни қарангки, «шоҳона дастурхондан охирги сарқитлар»ни териб олиб, бу шароитда ҳам жон сақлаб қола олдик. Аммо асосий бало бизни ҳали олдинда кутаётган эди – бу декларацияни расмийлаштиришнинг тартиб-таомили соддалаштирилиши билан бошланди.\nЎтган йилнинг июлида ташқи иқтисодий фаолият иштирокчилари божхона юк декларацияларини Интернет тармоғи (Ягона интерактив давлат хизматлари портали) орқали реал вақт режимида ҳамда божхона брокерларига мурожаат қилмасдан тўлдириш ва божхона органларига тақдим этиш ҳуқуқига эга бўлишди (Президентнинг 12.04.2018 йилдаги ПФ-5414-сон Фармонининг 4-банди 6-хатбошиси). Давлат божхона қўмитаси божхона брокерларининг реестрини юритмай қўйди ва илгари қўйилган барча талабларини бекор қилди. Эндиликда БЮДни тўлдириш малакасига эга бўлган исталган киши декларацияни тўлдириши ва ўзининг шахсий калити ёрдамида ЯИДХПга жўнатиши мумкин. Бу ўринда энг муҳим гап божхона брокерларидан ортиб қолган мижозларни олиб қўйишда қолган. Бу иш эса у қадар мураккаб эмас. Чунки янгидан иш бошлаган «якка тартибдаги тадбиркор»лар солиқларни тўлашмайди-да. Шунинг орқасидан улар анчайин ўта рақобатбардош чиқиб қолишди – ишлашса, фақат ўз киссалари учун ишлашади. Уларнинг «танобини тортиб қўйиш» ҳам осон иш эмас. Исталган вақтда уларда баҳона тайёр: «Мижознинг ЭРИдан фойдаланиб, (текинга ёки шунчаки) БЮДни тўлдириш ва жўнатишга ёрдам бервордик», дейишади-вассалом.\nШубҳа йўқки, йирик корхоналар бундайлар билан ишламайди. Одатда уларнинг ўз мутахассислари бўлади.\nМен ишлайдиган ташкилот эса бундай кўргуликни бошдан кечирди: қанчадан-қанча етакчи декларантларимиз сердаромад мижозларни ўз ортидан олиб кетишди. Кўрсатилган хизматлар ҳажмидан тушумнинг 40%ини, яна йирик қийматда таътил пулини берсак ҳам уларни ўзимизда ушлаб қола олмадик. Бундан ташқари, божхона қоидалари бузилганлиги, яъни ўзларининг хатолари учун ҳисобланган барча пуллик жарималарни қоплаб беришимиз ҳам уларда «вафодорлик» туйғуларини уйғота олмади. Боз устига ташкилотлар ўтган йили барча иш ҳақидан ягона ижтимоий тўлов тўлаганлар (25%).\nАна энди бу «декларант мутахассиcлар» ташкилотга қанчага тушганини ҳисоблаб чиқарамиз: 100% минус 50% (таътил пуллари ва жарималар билан бирга) минус 12,5% (ЯИТ – 25 х 50), минус 5% (ЯСТ) – даромад сифатида 32,5% қолмоқда. Мен ҳали иш берувчи ва брокернинг мажбурий суғуртасини бу ўринда ҳисоблаганим йўқ - бунга ҳам 5% кетиб қолади. Бунинг орасида бино ижараси ва уни сақлаб туриш харажатлари, бухгалтерга иш ҳақи ва ҳ. к. чиқимлар ҳам бор.\nЖорий йилда бироз осон бўлди – ЯИТни 12%гача пасайтиришди. Гапнинг пўскалласини айтганда, солиқларни умуман тўламаслик мумкин бўлган бир пайтда уларнинг пасайтирилиши кимни ҳам қизиқтирар эди! Декларантлик хизматларини кўрсатиш соҳасига доир бугунги қонунчилигимиз ана шундай имкониятни бермоқда-да. Божхона расмийлаштируви бўйича мутахассислар ўзларининг шижоатга тўла фаолиятларидан солиқ тўламасликлари эса ДБҚнинг эмас, солиқ қўмитасининг бош оғриғи бўлиши керак.\nБожхона брокерларининг «қашшоқлашиш даври» ҳам етиб келди. Ўз вақтида брокерликнинг барча асъаса-дабдабасида юрганлар бугун шу соҳада ишлаб, ҳалол фаолият кўрсатган ва солиқларини тўғри тўлаганларнинг «қашшоқлиги»ни ҳам ҳис қилиб кўрсин-да. Афтидан, БЮДни расмийлаштириш соддалаштирилганда мана шу омил ҳисобга олинмаган кўринади. Бу вазиятни тузатиш кераклиги равшан бўлиб қолди.\n*Муаллифнинг илтимосига кўра исм-шарифи ўзгартирилди.


Мактабларнинг 11 йиллик таълимга қайтиши ортидан Андижондаги коллежларнинг юзлаб ўқитувчилари ишсиз қолмоқда.\nАндижон шаҳридаги 2-сон Маиший хизмат касб-ҳунар коллежи муаллимининг сўзларига кўра, раҳбарият йиғилиш ўтказиб, кўплаб коллежлар қатори уларнинг коллежи ҳам ёпилиши мумкинлигини айтган. Маълум бўлишича, қабул жараёнида мазкур коллежга биронта ҳам ўқувчи хужжат топширмаган.\n“Мактабларга 11 йиллик таълим тизими қайтгач, бизнинг коллеждаги 25% ўқитувчи “сокрашения” бўларкан, деган гап-сўзлар юрган эди. Таътилга чиққандан сўнг ҳам қабул муносабати билан ишлаб юрдик. Ремонт қилдик. Хоналарни жиҳозладик. Ўтган ҳафта йиғилишда коллежимиз ёпилиши мумкинлиги ва ўқитувчилар ўзларига бошқа иш қидиришлари лозимлигини айтишди” – дейди муаллим.\nКоллежда 100 га яқин ходим бор. Педагоглардан бирининг эътироф этишича, маиший касб-ҳунар коллежларига одатда 9-синфни битириб, нуфузли коллежларга кира олмаган ва борар жойи йўқ “иккичилар” ўқишга киришади. Аниқроғи, мажбуран жойлаштирилади. Мактабларда қолиб ўқиш имконияти юзага келгач, биронта ҳам ўқувчи мазкур касб-ҳунар даргоҳига қизиқиш билдирмаган.\nАйримлар иш излаб ҳорижга кетишни кўзламоқда\n“Бизнинг коллежимиз анча нуфузли коллежлардан бири, шундай бўлса-да биздаям қабулда ўқувчилар оз. Қанчамиз “сокрашения” бўламиз, қай биримиз, ҳали билмаймиз, таътилдан қайтсак маълум бўларкан. Кўпчилик ҳозирданоқ иш қидиришга тушган” – дейди Андижон педагогика коллежида ишловчи ўқитувчилардан бири.\nҲозир коллеж ўқитувчиларидан айрим омади чопганларигина мактабга ишга жойлашмоқда. Иш топа олмаётганларидан айримлари ҳатто порталга иш сўраб мурожаат этмоқчи бўлаётганликларини айтишмоқда. Яна айримлари эса охирги чора сифатида хорижга ишга кетишни мўлжалламоқда.\nУзоқ йиллардан бери коллежда ишлаб келган А.Д. ҳам ишлагани Россияга кетмоқчи. Айтишича, мактабга уни ишга олишмаган. Негадир иш сўраб борган коллеж ўқитувчиларини мактабларда унчалик хушлашмаяпти.\n“Мактаблар 11 йиллик таълимга ўтаркан, – дейишганида мен қувонгандим. “Ўқувчилар мактабга қайтса, биз ҳам бемалол мактабга ишга киришимиз мумкин, ахир олий маълумотли педагогмиз-ку”, – деб ўйлагандим. Аммо мактаблардаги аҳволни кўргач, тарвузим қўлтиғимдан тушди. Ўзларининг ўқитувчилари 0,25, 0,5 ставка ишлашаётган экан. Шунга мактаблардаги дарс соатлари ўз кадрларидан ортмас эмиш. 0,5 ставкага ишга олишди ҳам дейлик. Эркак киши озгина маошга қандай қилиб рўзғор тебратади? Қанчадан-қанча малакали шифокорлар хорижга ишга кетиб қолганди, энди навбат ўқитувчиларга келибди” – дейди коллеж ходими.\nИшсиз қолаётган муаллимлар тақдири ҳеч кимни қизиқтирмаяпти\nМаълумки, президент Шавкат Мирзиёев фармони билан жорий ўқув йилидан бошлаб, мактабларда 11 йиллик таълим тизими ташкил этилмоқда.\n20-21 июн кунлари республика бўйича 9-синф ўқувчилари ва уларнинг ота-оналари иштирокида мактабларда таълимни 2 йилга узайтириш бўйича сўровномалар ўтказилди. Унда қатнашчиларнинг 75 фоизидан ортиғи бу таклифни қўллаб-қувватлашини билдирган.\nАйрим коллеж ўқитувчиларининг айтишича, улар бу жараёнга ўтиш тайёргарлик билан, бир неча йил муддатдан сўнг юз беради, – деб ишонишган. Бироқ ҳеч қанча ўтмай бу ташаббус мамлакат бўйлаб қўллаб–қувватланди.\nАндижонда жами 117 та касб-хунар коллежи бор. Андижон вилояти касб-ҳунар коллежлари бошқармасида ишловчи манбанинг маълумот беришича, коллежларнинг 25-30 фоиз ўқитувчисигина ишда қолади. Қолганлар ишдан бўшатилади.\nАндижон вилояти хокими Шуҳратбек Абдураҳмонов Андижон шаҳридаги ёзги амфитеатрда шу соҳа мутасаддилари билан учрашув ўтказган. Бироқ учрашувда 11 йиллик таълимнинг ижобий томонлари, кутилаётган натижалар ҳақида гап борган.\nҲоким шунингдек, кадрлар етишмовчилиги юзага келиши мумкинлиги ва бу масала олий ўқув юрти битирувчилари ҳамда коллежлардаги ўқитувчилар ҳисобидан қопланиши айтган. Бироқ манбанинг қўшимча қилишича, мазкур учрашувда ҳам, бошқа йиғилишларда ҳам ишсиз қолаётган ўқитувчиларни иш билан таъминлаш масаласи ҳақида ҳеч қандай гап-сўз бўлмаган.\nАйни кунларда коллежларда ҳам, мактабларда ҳам янги ўқув йили учун қабул жараёни кетмоқда. Туман мактабларидан бирида ишловчи ўқитувчининг сўзларига кўра, уларнинг мактабида 65 фоиз бола 10-синфга қоладиган бўлган. Ота-оналарнинг кўпчилиги худди шу сўровномада айтилганидек фарзанди ўқишни мактабда давом эттиришини хоҳламоқда.\nМаълумотларга кўра, Андижон вилоятидаги 740 та мактабдан 738 тасида 1504 та синф очилади ва 31 мингдан зиёд ўқувчи ўқишни давом эттиради. Бироқ коллежлардаги иш ўринларини йўқотаётган муаллимлар тақдири ҳозирча ҳеч кимни қизиқтирмаяпти.\ndata-title="Андижон коллежларидаги юзлаб ўқитувчилар ишсиз қолмоқда" data-description="Мактабларнинг 11 йиллик таълимга қайтиши ортидан Андижондаги коллежларнинг юзлаб ўқитувчилари ишсиз қолмоқда. Андижон шаҳридаги 2-сон Маиший хизмат касб-ҳунар коллежи муаллимининг ..." data-image="https://eltuz.com/wp-content/uploads/2017/07/r624375.jpg" data-url="https://eltuz.com/kundalik/200713/" data-services="facebook,odnoklassniki,twitter,telegram" data-counter="ig">\n«Уйингиздаги сичқон учун ҳам ҳужжат кўрсатинг!»\nВазирлар махкамасининг 7 октябр қарорига асосан Тошкентда кўплаб уй эгалари ва ижарада турувчилар текширилаётгани билдирилмоқда. Ўзбекистоннинг расмий ЎзА агентлиги ...


Луганск 12 кундан буён чироқсиз, сувсиз ва телефонсиз яшамоқда\n13 май 2021, Тошкент вақти: 17:29\nЛуганск шаҳри харитаси\nУкраинанинг россияпараст сепаратчилар назорат қилаётган Луганск шаҳри аҳолиси 12 кундан буён электр қувватисиз, сувсиз ва алоқа воситаларисиз яшамоқда. Шаҳар кенгаши аҳолидан олинган маълумотларга таяниб, чоршанба куни шаҳарнинг шарқий қисмига берилган зарбадан “кўплаб тинч аҳоли” нобуд бўлгани тўғрисида хабар қилди.\nFrance-Presse ахборот агентлигининг маҳаллий маъмурларга таяниб хабар қилишича, ҳужумдан 22 киши қурбон бўлган. Снарядлар автобус, магазин ва бир неча уйга теккани хабар қилинди.\nБугун Украинанинг Луганск вилоятидаги россияпараст сепаратчилар эълон қилган “Луганск халқ республикаси” раҳбари Валерий Болотов истеъфо берди.\nХабарларга қараганда, Болотов ўз қарорини олган жароҳати оқибатлари хизмат вазифаларини амалга оширишга имкон бермаслиги билан изоҳлаган.\nБолотовга кўра, у ўзи эгаллаб келган мансабни “Луганск халқ республикаси”, деб аталаётган тузилманинг “Мудофаа вазири” Игорь Плотницкийга таклиф қилган.\nВалерий Болотов Луганскдаги вазиятни “мураккаб” ва “гуманитар ҳалокат”га яқин, деб баҳолаган.\nЎтган ҳафтада сепаратчиларнинг яна бир тузилмаси – “Донецк халқ республикаси” бош вазири Александр Бородай истеъфо берган эди.


12.10.2019 19:25 0 2040\nПурмаъно ҳикматларимиз кўп. Мана, биттаси: боланинг бегонаси бўлмайди. Айни ҳикмат шу кунларда такрор-такрор тилга олинаётган бўлса, не ажаб?! Чунки, кеча яна бир унутилмас тарихий воқеа гувоҳига айландик: бегона юртларда ота-онасидан жудо бўлиб, абгору ночор ҳолдаги 64 нафар бола Ўзбекистонга олиб келинди.\nБундай нозик ва мураккаб вазифани амалга ошириш ҳазилакам иш эмас. Мурғак қалблар дунёнинг оғриқли нутасига айланган Ироқ давлатидан олиб келингани эса қўйилган вазифа хатардан холи бўлмаганини ҳам кўрсатади.\nБу мамлакат раҳбаридан қанчалар жасорат ва сиёсий ирода талаб этганини тасаввур қиляпсизми?\nБолаларнинг бахтиқаро оталари ўзга юртда катта эҳтимол билан кафансиз кўмилгани, оналари эса тутқунликда нечоғили аҳволда эканини хаёлга келтиришнинг ўзи оғриқли. Булар энди алоҳида мавзу.\nБироқ болажонларда нима айб?\nИнсоният қисматига битилган ёзуқ шуки, унда қачон, қаерда туғилиш ёки ота-онани танлаш ҳуқуқи йўқ. Бироқ ёруғ дунёга келган ҳар бир болада бахтли бўлиш ҳуқуқи мавжуд. Бунинг учун ўзини ҳурмат қилган ҳар бир давлат зиммасига керакли мажбурият олади ва бажаради ҳам.\nГап ўз-ўзидан масаланинг ҳуқуқий томонига бориб тақалаётир. Шу йўсинда сўзимизни давом эттирсак, Конституциямизнинг 22-моддаси ёдга олишга тўғри келади. Унга кўра :«Ўзбекистон Республикаси ўз ҳудудида ҳам, унинг ташқарисида ҳам ўз фуқароларини ҳуқуқий ҳимоя қилиш ва уларга ҳомийлик кўрсатишни кафолатлайди». Демак, Ўзбекистон Президенти топшириғига кўра, махсус ишчи гуруҳ томонидан Ироқ давлатидан қаровсиз қолган 64 нафар боланинг ватанимизга қайтарилганлиги ана шу конституцион қоидага риоя этилишининг амалдаги кўринишидир.\nУшбу тадбир ота-она қарамоғидан маҳрум бўлган болалар тақдирига нисбатан давлатимиз томонидан ўз вақтида намоён этилган катта ғамхўрлик ҳам инсонпарварликнинг олий кўриниши десак, айни ҳақиқат айтилган бўлади.\nБолалар Ўзбекистон заминига қўниши ҳамоно соғломлаштириш муассасаларига жойлаштирилиб, керакли тиббий-психологик, ижтимоий ёрдамлар кўрсатилаётгани, шу жараёнда ҳужжатларини расмийлаштириб, боғча, мактабга жойлаштириш, ҳомийлар ва васийларга бириктириш чоралари кўрилаётгани ҳам конституцион нормага сўзсиз риоя этилаётганини кўрсатади. Зеро, Асосий қонунимизнинг 64-моддасига кўра, давлат ва жамият етим болаларни ва ота-оналарининг васийлигидан маҳрум бўлган болаларни боқиш, тарбиялаш ва ўқитишни таъминлайди. Болаларга бағишланган хайрия фаолиятларни рағбатлантиради...\nШунингдек, айни амалиёт дунёга Ўзбекистон инсон ҳуқуқлари бўйича халқаро ҳуқуқ нормаларига, хусусан, БМТнинг Бош Ассамблеяси томонидан 1989 йил 20 ноябрда қабул қилинган «Бола ҳуқуқлари тўғрисида»ги Халқаро конвенция талабларига сўзда эмас, амалда қанчалик риоя этаётганини ҳам яққол кўрсатди.\nболалар Ироқ «Меҳр» операцияси\nЖамият 13/09, 11:37\nАйрим хасталикларга чалинган болалардан боғча пули олинмайди\nКоронавирус 10/09, 12:31\nҚайси ёшдаги болаларда коронавирус юқтириш хавфи юқори?\nХориж 09/09, 15:45\nАҚШда коронавирусга чалинган болалар ҳақида маълумот берилди


Қрим татарлари ўз миллий референдумини ўтказади\n24 ноябр 2020, Тошкент вақти: 16:55\nМустафо Жамилев Украина Радасида нутқ сўзламоқда.\nЎз ҳарбийлари ишғоли остида Қримни Украина таркибидан чиқариб¸ уни Россия таркибига қўшиш юзасидан ўтказилган референдумни бойкот қилиб¸ унинг натижаларини ҳам тан олмаган ярим оролнинг туб аҳолиси – қрим татарларининг 29 март кунги қурултойида референдум ўтказиш юзасидан қарор қабул қилиниши кутилмоқда.\nБу ҳақда қрим татарларининг таниқли етакчиси¸ Украина парламенти депутати Мустафо Жамилев Озодликка маълум қилди:\n- 16 март куни ўтказилган референдум бу сохта референдум ва унинг ўтказилиши Украина қонунларига зиддир. Айни пайтда бу референдум жуда кўп сохтакорликлар билан ўтди. Қрим татарлари¸ билганингиз каби¸ уни бойкот қилдилар. Улар (Россия референдуми ташкилотчилари) гўë референдумда овоз беришга ваколатли аҳолининг 100 дан 80 фоизи қатнашди¸ қатнашганларнинг 95 фоизи Россияга қўшилиш учун овоз берди¸ деган гапларни келтирдилар. Буларнинг ҳаммаси ëлғон. Биздаги маълумотларга кўра¸ бу референдумда Қрим овоз берувчиларининг бор-йўғи 35 фоизи қатнашди. Шундан келиб чиқиб¸ бу ернинг туб аҳолиси ўлароқ биз қрим татарлари ўз референдумимизни ўтказиш ва иродамимизни кўрсатишга қарор қилдик, дейди Қрим татарлари Миллий Мажлиси собиқ раиси.\nҚрим татарлари референдум ўтказмоқчи\nМустафо Жамилевга кўра¸ бу референдумнинг қачон ўтказилиши¸ унда қандай саволлар қўйилишини Миллий Мажлиснинг 29 март кунга белгиланган қурултойи белгилаб беради. Айтишим мумкин бўлгани¸ бу референдумнинг тўлиғича Украина қонунчилигига мос бўлажагидир¸ дейди Рада депутати:\n-Украина қонунларига кўра¸ Қримни ажратиб олиш ҳақида сўз ҳам бўлиши мумкин эмас. Биз қрим татарларининг статуси қандай бўлади¸ Қрим татар миллий жумҳурияти бўладими ëки эски статусга қайтиладими¸ шунга оид савол қўймоқчимиз. Аммо Қримни Украинадан ажратиб олиш ҳақида мутлақо сўз ҳам бўлмайди¸ дейди Қрим татарлари Миллий мажлиси собиқ раиси¸ Украина парламенти депутати Мустафо Жамилев Озодлик билан суҳбатда.\nНишонсиз ҳарбий форма кийган қуроллилар Қримни ишғол қилган февралнинг сўнгги кунларидан бери де факто Россия назоратига ўтган ярим оролнинг туб аҳолиси қрим татарларнинг¸ бу босқинни қўлламагани¸ Кремль уюштирган референдумни бойкот қилгани учун босим ва тазйиқ остида қолганига оид маълумотлар кўпаймоқда. Айни пайтда¸ Қрим СССР таркибида бўлган 1944 йилда Марказий Осиë¸ асосан¸ Ўзбекистонга оммавий депортация қилиниб¸ ярмидан кўпи йўлда қирилиб кетган қрим татарларининг яна шундай оммавий ҳайдалиш таҳдиди остида қолганига оид айрим хавотирлар ҳам йўқ эмас. Мустафо Жамилевнинг таъкидича¸ Қрим Россия томонидан аннексия қилинганидан бери қрим татарларининг вазияти жиддий оғирлашгани бор гап¸ аммо улар ватанни ташлаб кетиш фикридан йироқдирлар:\n- Ҳозир қрим татарларига мажбуран Россия паспорти бериш уринишлари бўлмоқда. Украина паспорти Қримда тан олинмайди¸ деб эълон қилинди. Россия паспорти олмаганларни давлат тизимларидаги ишларидан чиқармоқчилар. Давлат ишларига фақат Россия фуқаролигини олганларгина ëлланармиш. Бу эса Қримнинг Россияга аннексия қилинганини қабул этмаганлар ишсиз қолади¸ демакдир. Бундайларга ишлаб¸ ҳаëт кечириш имконлари қолдирилмайди. Албатта¸ Украина ҳукумати Россия паспорти олишни истамаган инсонларга қўлдан келган ëрдамни беражак¸ аммо бу ëрдам қай даражада бўлади¸ буни маълум эмас. Маълум бўлгани¸ бу вазият кўп одамни оғир аҳволда қолдиришидир¸ дейди Мустафо Жамилев.\nҚрим татарлари Миллий Мажлиси собиқ раиси Мустафо Жамилев ўз миллатдошлари тушиб қолган бу оғир вазиятдан халқаро жамоатчиликни огоҳ қилиш¸ Қрим можароси ечими¸ ундан азият чекаëтган туб аҳоли – қрим татарлари мақом ва тақдирини¸ уларнинг ўзлари белгилаши борасида дастак олиш мақсадида 26 март куни Брюсселга¸ ундан Ню Йоркка сафар қилади. Таниқли арбоб Европа Иттифоқи ва БМТ бош қароргоҳида нутқ сўзлаб¸ туб аҳоли ҳақ-ҳуқуқи кафолатланган халқаро келишув ва қонунлар ижросини талаб қилиш ниятида.\nМустафо оға ўз миллати тақдирини қутқариш билан банд айни кунларда¸ Россия томонидан аннексия қилинган Қрим ҳудудининг янги ҳукумати уни persona non grata деб эълон қилди ва унинг ўз ватанига киритилмаслиги хусусида қарор чиқарди.\nОзодлик билан Киевдан Брюсселга учиш арафасида суҳбатлашган Жамилев¸ бундай қарорни “куракда турмас” дея баҳолади:\n- Бундай қарор чиққан¸ лекин мен мутлақ Қримга қайтажакман. Қандай қилиб мени Қримга киритмасликларини кўрамиз. Агар мени Қримга киритмаслик каби ақлсиз ҳаракатга қўл урсалар¸ оқибати ëмон бўлади. Мен шу кунларда жуда бандман. Брюссел ва Ню Йоркдан сўнг Лондон ва Страсбурга учрашувларим бор ва шу боис 10 апрелдан олдин Қримга қайта олмайман¸ дейди Мустафо Жамилев.\nҚрим можароси бошланганидан бери халқаро етакчилар билан мунтазам учрашиб¸ бўҳронга ечим топишга уринаëтган Мустафо Жамилев¸ Қримнинг кейинги тақдирини Украина ҳудудий яхлитлиги учун гарант бўлган Ғарб давлатларининг Кремлга кўрсатадиган босими белгилайди¸ деган фикрда.\n“Аммо бу жараëн анча узоқ этадиган кўринади”¸ дейди Мустафо Жамилев.


Устоз дуоси 14.07.2020 12:16\nМени, аввало, устоз шоира Ҳалима Худойбердиева билан қадрдон Боёвут боғлайди. Бир заминнинг фарзандимиз. Балки, шундандир ёзганлари менда ўзгача яқин, ўқиганда руҳимга тез сингади, хотирамда муҳрланади...\nТалабалик давримда Тошкентда таҳсил оладиган боёвутлик дўстларимиз билан Ҳалима опанинг уйига кўп борганмиз. Ўғли Улуғбек билан қадрдон эдик. Шунинг учун опанинг хонадонида кўп тадбирлар уюштирардик. Ўйнаб-кулиб давраларни қиздирсак, опадан рағбатлар эшитардик. “Жуда маҳоратлисан-да, Толиб”, “Э ёниб кетдинг, ёнасан, ёндирасан-да, Толиб ” дерди боёвутча оҳангда. Опанинг сўзлари ҳозир ҳам қулоғим остида жаранглаб туради...\nҲар гал опа янги китоби чоп этилганида менга ҳам илинарди. Бир китобнинг ичига “Боёвутнинг шамоллари эсадими ҳалиям, Жоним укам, эслаб кўнглинг ўсадими ҳалиям” деб дастхат ҳам ёзиб берган эди. Бу мисрада ҳалиям боёвутликмисан, ёки тошкентлик бўлиб кетдингми, деган ҳазил аралаш кесатиқ борлигини ҳам сезаман...\nҲалима опа катта шоира, шу билан бирга чиройли сабр эгаси ҳам эди. Давр тақозоси билан опага маълум бир чекловлар қўйилди. Ҳатто газета ва журналларда ижод маҳсули тугул, номлари ҳам қайд этилмади. Бу оилага яқин киши бўлганим учун ўша вазиятларни яхши биламан. Ўша вақтларда Ҳалима опага кўплаб мамлакатлардан сиёсий бошпана бериш таклифлари келган. Аммо опа бирорта таклифни қабул қилмади. Хорижлик журналистлар опанинг ҳолати ва у учраган тазйиқлар ҳақида билишга интилиб, интервью олишга ҳаракат қилган. Аммо опа шунда ҳам юртга қарши бирор бир сўз демади. Сабр қилди...\nДард келса кетма кет келади, дейишади. Ҳалима опанинг бошига тушган ташвишларга Алпомишдек ўғли Умиднинг тўсатдан вафот этгани ҳам оғир дард бўлиб қўшилди. Умид онасидек бағрикенг, меҳрибон эди. Афсус, тақдирига эрта кетиш битилган экан... Қолган фарзандлари – Моҳигул, Камола, Улуғбек ва Мирзағолибларнинг умри узоқ бўлсин, дейман.


Мўъжиза сари 10 босқич: олтинчи босқич — театр мўъжизаси | Qalampir.uz\nМўъжиза сари 10 босқич: олтинчи босқич — театр мўъжизаси\nРеклама\t11 Сентябрь 11:58 2631\nЭртакни меҳмонга таклиф қилинг — ва агар сиз мўъжизаларга ишонсангиз, у албатта келади! Ҳақиқий мўъжиза учун чегара йўқ, эртак учун эса на вақт ва на жой муҳим аҳамиятга эга. Театрнинг мўъжизали олами билан алоқада бўлиш кўпчиликнинг орзуидир. У ҳар доим ўзига хос, байрамона, ҳаяжонли ва тантанали нарсалар билан боғлиқ. Барча содир бўлаётган ҳодисаларни ўраб турган мўъжиза сизни кундалик ишлардан чалғитади ва таърифлаб бўлмайдиган мўъжизали муҳитдан завқлантиради. "Танга билан дунё бўйлаб" ҳикояси асосида театрлаштирилган томоша яратилган ва у илгари мактабларда китоб билан бирга тақдим этилган эди. The Magic жамоаси томонидан саҳналаштирилган спектакл орқали ҳар бир бола театр мўъжизасини ҳис этиши мумкин.\nЁдингизда бўлса, ҳикоя яхшилик доимо ёмонликнинг устидан ғалаба қозониши ҳақида эди. Унда ғаройиб танга билан бутун дунё бўйлаб саёҳат қилган ва йўлидаги турли тўсиқларни енгиб ўтган бола ва унинг ҳаёлий дўсти ҳақида ҳикоя қилинади.\nСценарий муаллифлари катта маҳорат билан китоб матнини спектакл учун мослаштирдилар. У жуда жонли ва динамик. Бунақаси ҳали бўлмаган.\nҚаҳрамонлар китоб муаллифлари кўрсатмоқчи бўлган барча мўъжизаларни нозик тарзда акс эттиришади. Яқин орада намойишлар давом эттирилади ва санъаткорлар гуруҳи Ўзбекистондаги ҳар бир мактаб болаларини хурсанд қилишни давом эттиради.\nҲозирги вақтда сайилгоҳда қурилиш ишлари олиб борилмоқда\n24 Сентябрь 11:27 147067\n24 Сентябрь 15:09 43039\n25 Сентябрь 18:04 34249\n23 Сентябрь 11:54 26173\n23 Сентябрь 13:09 24720


00:00 / 05.07.2010 | eski savollar | 1148\nАссаламу алайкум шайх хазратлари қимматли вақтингизни олганим учун олдиндан узур сизга битта савол билан мурожат қиляпман динмизда ирм қилиш мукинми мен иримга ишонмасдим яқинда битта о'зимдан катта танишим учта нарсага ирим қилинади аёлига (махрамига),уй жойига ва машина уловига деб қолди шу то'г'рими ирим қилиш хақида ма'лумот берсаиз!\n-\tБу маънодаги ҳадисларда ирим эмас, шумланиш ҳақида сўз кетади.Абдуллоҳ ибн Умар розияллоҳу анҳумадан ривоят қилинади:«Расулуллоҳ соллаллоҳу алайҳи васаллам: «Шумланиш ҳовлида, аёлда ва отдадир», дедилар». Уламоларимиз бу ҳадиси шариф ҳақида жуда ҳам кўп тортишганлар. Чунки унда шумланиш мумкин эмаслиги ҳақидаги умумий таълмотларга зид маъно келмоқда. Шунинг учун баъзилар бу ҳадисни сиртқи маъносини олмай таъвил қилиш керак деганлар. Бошқа бирлари бу ҳадис умумий маънони хусусийлаштириш учун келган дейдилар. Учинчилари эса, шу ҳадиснинг яна бир ривоятида, очиқроғи кейин келадиган ҳадисда «Агар шумланиш бирон нарсада бўладиган бўлса» деган маъно борлигини эътиборга олиш зарурлигини таъкидлайдилар. Биз мана шу қавлни қабудга яқинроқ деб билдик. Чунки, бошқа ҳадисларда мазкурларни саодат белгиси эканлиги ҳам айтилган. Яна баъзи ҳадисларда мазкурлар ҳам саодат ва ҳам шумланиш боиси бўлиши мумкинлиги айтилган.Имом Аҳмад ривоят қилган ҳадисда Расулуллоҳ соллаллоҳу алайҳи васаллам «Уч нарса одам боласи саодатидандир. Уч нарса одам боласининг бадбахтлигидандир. Одам боласининг саодати солиҳа аёл, солиҳ маскан ва солиҳ маркабдадир. Одам боласининг бадбахтлиги ёмон аёл, ёмон маскан ва ёмон маркабдадир», деганлар.Ушбу биз ўрганаётган ҳадисда, юқоридаги маъноларни эътиборга олган ҳолда айтадиган бўлсак, мазкур учта нарсада эҳтиёт бўлишга чақирилмоқда. Масалан, ҳар бир киши ҳовли олишда шарт-шароитни, қўни-қўшниларни яхшилаб сўраб-суриштириши керак экан. Акс ҳолда билмай бирор бир ноқулай, шум ҳолатга тушиб қолиши мумкин экан. Иккинчиси – эркаклар уйланаётганда, аёллар турмушга чиқаётганда бўлажак жуфти ҳалолини танлашда жуда зийрак бўлиши, сўраб-суриштириши зарур экан. Билиб-билмай ноқулай одам билан қўшилиб қолса, умр бўйи афсус-надоматда ўтиши, турли кўнгилсизликларга дучор бўлиши мумкин.От (бу ерда маркаб маъносида) танлаш ҳам худди шундай. Асосан эркакларнинг узоғини яқин, оғирини енгил қиладиган, доим бирга юриб, бирга турадиган уловнинг ҳам бирор ёмон сифати бор бўлса, бошига кулфат келиб қолиши мумкинлигини назарда тутилмоқда. Олган улови ёнига борса тишлаб, тепиб, минса йиқитиб турса кейин пушаймон бўлиб юради.Саҳл ибн Саъд розияллоҳу анҳудан ривоят қилинади:«Расулуллоҳ соллаллоҳу алайҳи васаллам: «Агар шумланиш бирон нарсада бўладиган бўлса, отда, аёлда ва масканда бўлади», дедилар». Бу ҳадис аввалги ҳадиснинг маъносни таъкидлаши билан бирга бир оз ойдинлик ҳам киритмоқда. Бу ҳадисда зикр қилинган уч нарса ҳар бир киши ўз ҳаёти давомида доимий равишда бирга бўладиганлар бўлгани учун зикр қилинган. Анас ибн Молик розияллоҳу анҳудан ривоят қилинади:«Бир киши: «Ё Аллоҳнинг Расули! Биз бир ҳовлида яшар эдик. Ўша ҳовлида ўзимизни сонимиз кўпайди, мол-мулкимиз кўпайди. Сўнг бошқа ҳовлига кўчиб ўтдик. У ерда сонимиз ҳам, молимиз ҳам камайди», деди. Шунда Расулуллоҳ соллаллоҳу алайҳи васаллам:«Уни тарк қилинглар, ёмон (ҳовли) экан», дедилар».Ушбу ҳадис аввалги ҳадисларда айтилган фикрни тасдиқлаб келмоқда. Расулуллоҳ соллаллоҳу алайҳи васаллам бу ҳадисдаги гапни ҳовли эгаларининг кўнглига ўрнашиб қолган бадгумонликни йўққа чиқариш учун айтганлар. Чунки уларга маскан уларга мусибат етишига сабаб бўлди. Агар улар мазкур масканда кўчсалар кўнгилларига ўрнашиб қолган ваҳм кетади.


ZAMIN.UZ / Дунё / 15 Сентиябр 2016 года405\nАҚШ махсус хизматлари Россияга қарши разведка операцияларини "совуқ уруш" давридан бери энг катта миқёсгача кенгайтиришни бошлади. Бу ҳақда Washington Post нашри номи айтилмаган манбаларга иқтибос келтирган ҳолда хабар бермоқда. Сафарбарлик Марказий разведка бошқармасининг махфий операциялари, АҚШ Миллий хавфсизлик агентлиги (АНБ) кибержосуслиги, сунъий йўлдошлар ва разведканинг бошқа турларини ўз ичига олади. Манбалар маълумотларига кўра, бундай ҳаракатлар АҚШ разведка имкониятларини "қайта тузишга" қаратилган. Нашрнинг айтишича, бу имкониятлар яроқсиз ҳолга кела бошлаган. АҚШ амалдорларининг таъкидлашича, АҚШ Россияга қарши разведкани кенгайтираётганига қарамасдан, унинг кўлами "совуқ уруши" вақтида кузатилган даражагача етказилмайди. Таъкидланишича, МРБ ва АҚШнинг бошқа разведка бошқармалари бюджетининг 10 фоизга яқини Россияга қарши жосуслик учун йўналтирилади. Манбаларнинг қўшимча қилишича, Россия собиқ иттифоқ парчалангандан кейин АҚШ махсус хизматлари ишида устувор йўналишга айланмоқда.Манба: Kun.uz\nТеглар: бошқармалари имкониятлар миқёсгача парчалангандан яқини кибержосуслиги ВконтактеFacebookTwitterОдноклассникиМой мир


20:42 / 27.12.2017\nЭътибор бераяпсизми, қиш қишга ўхшамайди, вақтдан барака кўтарилган – кўз очиб юмганча ойлар ўтиб кетмоқда, қалблар қаттиқлашиб бормоқда, хуллас, инсоният ўз йўлидан адашиб кетди. Нега? Чунки инсон ўз юзига ёпилган муқаддас пардани йиртмоқда, ўша буюк, ўша азиз, ўша улуғ парда – ҳаёнинг, иффатнинг расвосини чиқармоқда, уни кўмишга, кўмганда ҳам қайтиб эсланмайдиган ҳолда йўқ қилишга интилмоқда.\nКўпчилик «ўзбекчилик» деган атамани кўпроқ салбий маънода талқин этади. Аммо яхшиям-ки, ана шу «ўзбекчилик» деган нарса бор экан. Шу тушунча бўла туриб, бугунги ҳолатимиз, маънавиятимиз, ахлоқимиз ҳаминқадар бўлиб бормоқда, биз учун уятли ва чидаб бўлмас ҳолатлар табиийлик тусини олмоқда.\nЯқинда «Ўзбекистон» телеканалининг «Учбурчак» кўрсатувида бир келинчак чиқиб, қайнотасининг унга гап отгани, шилқимлик қилганини гапириб берди. Эътибор беринг, ипидан игнасигача, ҳар бир деталигача ҳикоя қилди. Савол: бунга қандай қилиб юзи чидади экан? Бу ҳолатга қайнота, эр ва бошқа қариндошлар муносабат билдиришди. Савол: уларнинг юзи қандай чидади? Бу воқеага мутахассислар, кўрсатув иштирокчилари изоҳ беришди. Савол: Умуман бу нарсаларга ўзбекларнинг юзи қандай чидамоқда?\nТаниқли адибимиз Ўткир Ҳошимовнинг «Икки эшик ораси» асари қаҳрамони Робия ўз тоғасининг хотини раис билан дон олишиб юрганини ўз кўзи билан кўради, аммо бу ҳақда ҳеч кимга ҳеч нарса демайди. Янгасидан нафратланади, аммо бети чидамай, бу ҳақда лом-мим демайди. Ёзувчи қаҳрамони орқали бу воқеани ошкор этиши, эл-юрт олдида бундайларни шарманда қилиши мумкин эди-ку? Аммо ўзбекнинг характеридан келиб чиқиб, андишага бориб, бу ҳақда сўз юритмайди, қаҳрамонини ҳақиқий ўзбек образида қиёслайди.\nКелиннинг айтаётганларига диққат билан эътибор қаратинг, фақат диққат билан: «Эрим қайнотам билан гаплашиб олди. Дада, бошқа биров билан бўлса майли дердим, келиб-келиб мани хотинимга осиласизми?». Бошқа биров билан бўлса майли... Демак, зинога майли, демак фаҳшга майли... 64 ёшли нуроний инсон зинокорлик қилса майли, фақат келини билан эмас, шундайми?\nБир вақтлар Нодир Жонузоқ томонидан «Гап чиқди» деган кўрсатув бўларди. Парда ортидан туриб, оилалар муаммоси ҳал этиларди. Лекин очиқ-ойдин чиқиб, бутун миллат олдида гапиришлар бизга бегона эди.\nЭртага бир қиз чиқиб, тоғаси ёки амакиси ва ёки акасининг шаҳвоний қарашлари ҳақида гапирса, яна бири чиқиб бошқа қариндошини ҳикоя қилса, алалоқибат бу нарсалар биз учун табиийликка айланмайдими?\nЖа, кўпиртирманг дерсиз... Асло. Бугун дунёнинг бир чеккасидаги портлашда 20 киши ўлди деганда пинагимизни бузмаётган, юмор дея саҳнага чиқиб эротик гаплардан завқланиб кулаётган, бировнинг хотини билан юриб, буни севги дея изоҳлаётганларни қаҳрамонга айлантираётган, келини қайнотасини чопиб ташлабди деганда «йўғее», деб қўяётган ва буларнинг барчасини табиий қабул қилаётган ўзимиз, ўзга сайёраликлар эмас...\nБундай муаммоларни олиб чиқмаса, эртага бу нарсаларни ким гапиради, деган фикр ўтган бўлиши ҳам мумкин хаёлингиздан. Жавобим қуйидагича: Бу каби ҳолатлар қариндош-уруғ доирасидан чиқмаган, чиқмаслиги керак. Ўзбек доим шундай йўл тутган ва бу усул асрларки ўзини оқлаб келаётир.\nБугун каналларимизда сериаллар кўпайган. Бири тугамасдан иккинчиси бошлайди. Оммавийлиги ҳам ёмонмас. Кўчадаги хотинлар гапининг асосий мавзуси севимли сериалидаги муҳим воқеаларни шарҳлашдан иборат. Ҳатто айрим эркаклар ҳам севги машмашаларига тўла турк сериалларининг шайдоси.\nАммо улар ана шу севимли сериалларидаги севимли қаҳрамонлари улар ўрнига фарзандларини тарбиялаётганини билишармикан? Мана шу сериаллар таъсирида маънавиятлари секин-асталик билан ўзгариб бораётгани, оила, эр, хотин, қариндош ва бошқа инсоний юксак фазилатларга нисбатан муносабатлари ўзгариб бораётганини сезишармикан? Бировнинг хотини билан очиқчасига гаплашиш, ота-онасига ақл ўргатиш, ака-ука ўртасидаги қадрсизлик, очиқ кийиниш ва шунга ўхшаш ахлоқсизлик, инсонийликка хос бўлмаган иллатларга табиий тус бераётган сериал қулига айланиб қолаётганларини англашармикан?\nМана шу мақолани ёзаётганимда «Зўр ТВ» орқали ҚВЗ кўрсатуви бўлиб ўтаётган экан. Унда Юлдуз Усмонованинг «Мен сен билан қироличаман» қўшиғига пародия сифатида қилган юморлари қулоғимга элас чалинди:\n«Керак эмас Амирдака бой,\nАсли исмим ўзи Барчиной.\nМен Камолни чиндан севарман.\nЛекин Амир билан қироличаман...»\nМана сизга табиийлик, мана сизга аҳамиятсизлик. Бу «менинг эрим бор, лекин ўйнашимни севаман, аммо эрим билан ҳам, ўйнашим билан ҳам қолавераман», деганими?\nФото: Kara sevda\nБу сериал деганлари кечки соат ўнда якунланади. Шу сериалларни кўраётганда атрофингизга қаранг, кимни кўраяпсиз. Болаларингизни а? Шу сериалдан тарбия олаётган болаларингизни... Соат кечки саккизда бошланиб, кечки ўнда якунланадиган сериалларга маҳлиё ота-оналар ўз фарзандларининг шу вақтда нималар билан бандлигини билишадими? Камида улар билан бирга ўтириб, сериал томоша қилишади. Бўлмаса, ўз телефон ва планшетларида ўзлари истаган видеоларни кўришади. Хуллас, ҳамма ўзи билан ўзи овора, ота-она сериал билан андармон, қайнота-қайнона ҳам ўша ерда, бола ўзи билан ўзи овора, сериалда эса ахлоқсизлик ва маънавиятсизлик тарғиботи...\nАбдулла Авлоний ўзининг «Туркий Гулистон ёхуд ахлоқ»да шундай дейди:\n«Эмди очиқ маълум бўлдики, тарбияни туғулган кундан бошламак, вужудимизи қувватландурмак, фикримизи нурландурмак, ахлоқимизи гўзалландурмак, зеҳнимизи равшанландурмак лозим экан. Тарбияни кимлар қилур? Қайда қилинур, деган савол келадур. Бу саволга, «биринчи уй тарбияси. Бу она вазифасидур. Иккинчи, мактаб ва мадраса тарбияси. Бу ота, муаллим, мударрис ва ҳукумат вазифасидур», – деб жавоб берсак, бир киши деюрки, «қайси оналарни айтурсиз, билимсиз, боши пақмоқ, қўли тўқмоқ оналарми? Ўзларида йўқ тарбияни қайдан олиб берурлар», дер. Мана, бу сўз кишининг юрагини эзар, бағрини ёндурар. Отасига нима дерсиз, десак, қайси ота? Тўйчи, улоқчи, базмчи, дўмбирачи, карнайчи, сурнайчи, илм қадрини билмаган, илм учун бир пулни кўзлари қиймаган, замондан хабарсиз оталарни айтурсизми? Аввал ўзларини ўқитмак, тарбия қилмак лозимдур», – дер. Мана бу сўзни эшитгач, умид қўллари қўлтуқға урилур».\nБу гаплар бундан юз йил илгари айтилган. Қайнотаси ҳақида очиқдан очиқ гапираётганларни, бировнинг хотини билан юриб буни муҳаббат деяётганларни, эротик ҳазилларни фарзанди билан кўраётган ота-оналар тарбияга, аввало, ўзлари муҳтожлар.\nИнсоният хатти-ҳаракати ҳеч қачон эътибордан четда эмас. Аллоҳ барчасидан воқиф. Ҳеч кимга ўзга ўстирган дарахтнинг мевасидан едирилмайди. Барча ўзи эккан мевани ейди. Қандай ўстирганидан, мазасидан қатъи назар фақат ва фақат ўз мевасини ейди.\nЭртага фарзандимиз тарбиясиз бўлиб кетса, эртага фарзандимиз ҳаёсиз инсонга айланса, эртага турмуш тарзимиздан барака кўтарилса, эртага бирор бир мусибат бошимизга тушса, «қайси айбим учун» демайлик... Бу мисолни бир инсон тақдирида келтирдим, жамиятда худди шундай... Чунки аввал бошидан барчасига ўзимиз уруғ ташлаймиз, кейин уни ниҳол қилиб ўстирамиз ва ана шу дарахтнинг мевасини ўзимиз еймиз. Дарахт мевасининг ширинлиги ҳам, заққумлиги ҳам ўз қўлимизда.\nГапимиз якунида айтмоқчимизки, инсоният карантинга муҳтож. Қандай дейсизми? Бу кейинги мақоламиз мавзуси...


Пирацетамга ёки пирролидон ҳосилаларига, шунингдек препаратнинг бошқа компонентларига шахсий юқори сезувчанлик.\nПрепаратни буюриш вақтида психомотор қўзғалиш.\nБош мияда қон айланишини ўткир бузилишлари (геморрагик инсульт).\nБуйрак етишмовчилигининг якуний босқичи (креатинин клиренси минутига 20 мл дан кам).\nЭҳтиёткорлик билан: гемостазни бузилиши, катта жарроҳлик аралашувлари, оғир қон кетиши.\nПирацетам деменция ташхиси бўлмаганида (сурункали психоорганик синдромни симптоматик даволаш) хотира бузилишларини ёки интеллектуал бузилишларни симптоматик даволашда қўлланади. Пирацетам пўстлоқ миоклонияси белгиларини камайтириши мумкин. Пўстлоқ миоклонияси бўлган пациентларда пирацетамни самарадорлигини аниқлаш учун даволашни синов курсини ўтказиш зарур.\nПрепарат вена ичига (в/и) ёки мушак ичига (м/и) 30-160 мг/кг суткалик дозада (суткада 3-12 г) буюрилади, юбориш сони – суткада 2-4 марта.\nПсихоорганик синдромини симптоматик даволашда симптомларнинг яққоллигига қараб, препарат суткада 1,2-2,4 г; биринчи ҳафта давомида эса – суткада – 4,8 г буюрилади.\nПсихоорганик синдром ва кортикал миоклонияда даволаш суткада 7,2 г дозадан бошланади, ҳар 3-4 кунда дозани максимал суткада 24 г дозагача эришилгунча суткада\n4,8 г га оширилади. Даволаш касалликнинг бутун даври давомида давом эттирилади. Ҳар 6 ойда ҳуружни олдини олиш мақсадида, ҳар 2 кунда дозани 1,2 га аста-секин камайтириб дозани камайтириш ёки препаратни бекор қилишга уриниб кўриш керак. Самара бўлмаганида ёки аҳамиятсиз терапевтик самарада даволаш тўхтатилади.\nБуйрак фаолиятини бузилиши бўлган пациентларда дозалаш тартибига КК қараб тузатиш киритиш талаб қилинади.\nБуйрак етишмовчи-лигининг даражаси Креатинин клиренси (мл/мин) Дозалаш\nЕнгил 50-49 Одатдаги дозанинг 2/3 қисми 2-3 қабулда\nОғир <30 Одатдаги дозанинг 1/6 қисми, бир марта\nЯкуний босқичи – Қўллаш мумкин эмас\nКекса беморларда буйрак етишмовчилиги бўлганида дозага тузатиш киритилади ва узоқ муддатли даволашда буйраклар фаолиятининг функционал ҳолатини назорат қилиш керак.\nЖигар фаолиятини бузилишлари бўлган беморларда дозалаш тартибига тузатиш киритиш талаб қилинмайди.\nБуйрак ва жигар фаолиятини бузилишлари бўлган беморларда дозага юқорида кўрсатилганидек, КК га қараб тузатиш киритилади.\nПирацетамни инъекцион шакллари дори воситасини перорал қабул қилиш имкони бўлмаганда буюрилади.\nНерв тизими томонидан: руҳий қўзғалиш, ҳаракатни тўхтаб қолиши, таъсирчанлик, ўзини тутиб тураолмаслик, диққатни жамлай олмаслик, хавотирлик, уйқусизлик ёки уйқучанлик, депрессия, атаксия, бош айланиши, бош оғриғи, экстрапирамид бузилишлар (шу жумладан гиперкинез), тиришишлар, тремор.\nОвқат-ҳазм қилиш тизими томонидан: абдоминал оғриқлар, қориннинг юқори қисмида оғриқ, кўнгил айниши, қусиш, иштаҳани пасайиши.\nИммун тизими томонидан: ўта юқори сезучанлик, шу жумладан анафилаксия.\nТери ва тери ости тўқималари томонидан: дерматит, қичишиш, тошмалар, шиш.\nҚон тизими томонидан: қон ивишини бузилиши.\nҚон томир бузилишлари: кам ҳолларда тромбофлебит (инъекцион шакли учун), артериал гипотензия (инъекцион шакли учун).\nБошқалар: жинсий фаолликни ошиши, стенокардияни кечишини ёмонлашиши, тана вазнини ошиши, астения.\nНожўя самаралар кўпинча, суткада 2,4 г дан юқори дозани қабул қилаётган кекса ёшдаги беморларда аниқланади.\nҚалқонсимон бези гормонлари билан бир вақтда буюрилганда онгни чалкашиши, таъсирчанлик, дезориентация ва уйқуни бузилиши бўлиши мумкин.\nМарказий нерв тизимини (МНТ) рағбатлантирадиган дори воситалари билан бир вақтда қўлланганда МНТ ҳаддан зиёд рағбатлантирадиган бўлиши мумкин.\nНейролептиклар билан буюрилганда экстрапирамид бузилишларини пайдо бўлиш хавфини камайтиради.\nКлоназепам, фенитоин, фенобарбитал, натрий вальпроати билан ўзаро таъсирлари аниқланмаган.\nПирацетам юқори дозаларда (суткада 9,6 г) веноз тромбози бўлган беморларда аценокумаролнинг самарадорлигини оширади (тромбоцитлар агрегациясининг даражасини, фибриногеннинг даражасини, Виллебранд омилларини, қон ва плазманинг қовушқоқлигини фақат аценокумаролнинг ўзини қўллаш билан солиштирганда, яққолроқ пасайтириши аниқланган).\nПирацетамнинг фармакодинамикасини бошқа дори препаратларнинг таъсирида ўзгаришини эҳтимоли кам, чунки препаратнинг 90% сийдик билан ўзгармаган ҳолда чиқарилади.\nIn vitro шароитда Пирацетам 142, 426 ва 1422 мкг /мл концентрацияларда CYP1A2, 2B6, 2C8, 2C9, 2C19, 2D6, 2E1 ва 4A9/11 изоферментларини сусайтирмайди. Пирацетамнинг\n1422 мкг/мл концентрациясида CYP2A6 (21%) ва 3А4/5 (11%) бироз сусайиши аниқланган. Аммо ушбу икки изоферментни Ki даражаси 1422 мкг/мл дан ошганда ҳам етарли. Шунинг учун бошқа препаратлар билан метаболик ўзаро таъсирлари эҳтимоли кам.\nТутқаноққа қарши препаратларни (карбамазепин, фенобарбитал, вальпроат) мунтазам қабул қиладиган тутқаноғи бўлган беморларда пирацетамни суткада 20 мг дозада қабул қилинганда ушбу препаратларни қон зардобидаги чўққи концентрациясини ва эгри чизиғи даражасини ўзгартирмаган.\nСурункали буйрак етишмовчилиги бўлган беморларда буйрак фаолиятининг кўрсаткичларини – қолдиқ азот ва креатинин, жигар касалликлари бўлган беморларда – жигарнинг функционал ҳолатини мунтазам назорат қилиш тавсия қилинади.\nПирацетам билан даволашни зарур бўлганда психофаол, юрак-қон томир ва бошқа дори воситалари билан бирга қўллаш мумкин.\nКортикал миоклонияни даволашда, препаратни кескин бекор қилишдан (хуружларни қайта бошланиш хавфи) сақланиш лозим.\nУйқуни бузилиши пайдо бўлган ҳолларда кечқурунги қабулни бекор қилиш, бу дозани кундузги дозага қўшиш керак.\nПирацетамни тромбоцитларни агрегациясига таъсири туфайли қон кетишини ривожланиш хавфи омиллари: меъда ва ўн икки бармоқ ичак яра касаллиги, илгари ўтказилган бош мия ичига қон қуйилишлари, яқинда ўтказилган жарроҳлик аралашувлари (шу жумладан стоматологик) бўлган пациентларга антикоагулянтларни ёки антиагрегантларни, шу жумладан аспиринни кичик дозаларда қабул қилишда эҳтиёткорликка риоя қилиш лозим.\nҲомиладорлик ва эмизиш даврида буюрилмайди.\nАвтомобилни ҳайдашда ва бошқа диққатни юқори жамлашни ва психомотор реакцияларини тезлигини талаб қиладиган потенциал хавфли фаолият турлари билан шуғулланишда эҳтиёткорликка риоя қилиш керак.\nДори воситаси деярли токсик эмас. Дозани ошириб юборилиш эҳтимоли кам. Аммо у пайдо бўлган ҳолларда таърифланган ножўя самараларни, айниқса марказий нерв тизими томонидан–безовталаниш, уйқусизлик ёки уйқучанликни кучайиши мумкин. Гиперкинезалар, атаксия.\nДаволаш: кўрсатилган симптомлар дори воситаси бекор қилинганда тезда ўтиб кетади. Дори воситасини клиренсини ошириш учун кўп суюқлик ва салуретикларни буюриш мумкин. Гемодиализни (пирацетамин 50-60% чиқарилиши) буюриш мумкин.


Хабарингиз бор, Ўзбекистон Профессионал футбол лигаси мавсум бошидан буён championat.asia билан ҳамкорликда ойнинг энг яхшиларини аниқлаш учун ўтказиб келаётган сўровномасини давом эттиради.\nМазкур соровномада PEPSI Суперлиганинг 12 та клуби бош мураббийлари ва сардорлари иштирок этади. Мухлислар овози эса бундан буён ПФЛ расмий сайтида бўладиган сўровнома орқали қабул қилинади.\nБиласиз, июнь-июль ойларида Россия яшил майдонларида Жаҳон чемпионати-2018 бўлиб ўтди. Шу сабабдан PEPSI Суперлигада қисқа танаффус юзага келди ва июнь ойида фақатгина битта тур ўйини ташкил этилди. Шуни инобатга олиб, июнь ва июль ойлари учун битта сўровнома ташкил қилишга қарор қилинди. Зеро битта тур натижалари инобатга олиниб, июнь ойининг энг яхшилари аниқланиши бироз ножоиз бўлар эди. Шу тариқа июнь ойидаги битта тур ва июлдаги 5 та тур учрашувларида ўзларини яхши томондан кўрсата олган лауреатлар аниқланиши жараёни бошланди.\nОртда қолган 6 та тур доирасидан ўрин олган учрашувларда бир қатор чиройли голлар киритилди. Бир қанча футболчилар рақиб дарвозасини чиройли тарзда ишғол этиб, мухлис-у мутахассислар олқишларига сазовор бўлишди. Улар ичидан 6 та саралаб олинган гол Июль ойининг энг чиройли голи бўлишга даъвогарлик қилмоқда. Номзодлар қаторидан ўрин олган Жавлон Иброҳимов ҳамда Сардор Рашидов мавсум бошидан буён иккинчи марта энг чиройли гол муаллифи бўлиш учун даъвогарлар сафидан ўрин эгаллашди.\nҚолаверса, илк марта икки ака-ука томонидан киритилган голлар ойнинг энг чиройли голи бўлишда рақобатлашмоқда. Кўрамиз, Санжар Рашидов ва Сардор Рашидов томонидан киритилган голлардан қай бири кўпроқ овоз олар экан…\nОйнинг энг чиройли голи учун номзодлар\nШохруз Норхонов (“Сўғдиёна” – “Бухоро”)\nСанжар Рашидов (“Сўғдиёна” – “Бухоро”)\nЖавлон Иброҳимов (“Бунёдкор” – “Нефтчи”) (1 гол)\nШерзод Ҳакимов (“Бунёдкор” – “Нефтчи”)\nСардор Рашидов (“Қўқон-1912” – “Локомотив”)\nВладимир Козак (“Пахтакор” – “Бухоро”)\n« PEPSI Суперлига: “Бунёдкор” ўз уйида “Қўқон-1912”га мағлуб бўлди\nАёллар футболи: 15-тур ўйинларига масъуллар тайинланди »


Наманган уламолари шундай эдилар... | Azon.uz - Ахборот-таҳлилий портал\nНаманган уламолари шундай эдилар...\n4897 11:00 14.02.2020\nСўнгги кунларда динсизлар, ахурамаздачилар мусулмонларга қарши бош кўтариб, уларга жарима солишни, уларни таъқиб қилишни талаб қилишга, тинч аҳолини бир-бирига қарши қайраб, нифоқ чиқаришга, яна, мажусийликни дин деб тарғиб қилишга журъат қила бошлади. Буларга нега жон кириб қолди? Менимча, сабаб қуйидагича...\nТўқсонинчи йилларнинг аввалида бўлиб ўтган уч кичик воқеани ёзиб ўтаман, хулоса чиқаришингизни эса, Ўзингизча қолдираман.\nУстозимиз Шамсиддин қори домламиз ва уларнинг хизматларига доимий шай бўлган, Наманган аҳлига яхшигина таниш, Мўйдинхон ҳожи ака номлари билан танилган Муҳйиддин домланинг мошиналарида “Тельман” кўчадан чиқиб келаётгандик. Навоий айланма йўлига қўшиладиган ерга етганимизда биз иккинчи даражали йўлда бўлганимиз учун тўхтадик.\nАсосий йўлда келаётган мошиналар таниқли мошинани кўриб, Устозимизга йўл бериш учун улар ҳам тўхтаб қолди.\nШунда Муҳйиддинхон ака Шамсиддинхон қори домламизга "Жигулида Абдулаҳадхон бор эканлар, бизга юраверсинлар деб ишора қилиб турибдилар, нима дейсиз?" дедилар.\n"Уларнинг ҳақи, ўтказиб юборинг" дедилар. Жигулидаги кишилар ҳам юрмай, қўлларини кўксига қўйиб, тураверишди. Вазиятни кўрган бошқа мошиналар ҳам йўл бериб, кутиб турди. Айланма йўлда икки дақиқаларча ҳаракат бутунлай туриб қолди. Икки тарафнинг бир-бирига муомаласини кўриб, ҳайрон қолдим. Чунки, ўша даврда икки масжид жамоатининг вазияти кўпчилигимизга маълум эди. Абдулаҳадхон ака пастга қараб олганларидан кейингина Устозимиз "Майли, энди юраверинг" дедилар...\nИккинчиси. Ўша даврларда бир одам фитнали савол билан Шамсиддин Қори домламизга мурожаат қилди. Табиийки, ёмонроқ жавоб кутганди. Устозимиз жавоб ўрнига "Биз Абдулаҳадхонни ақлли, покиза табиатли одам деб биламиз" дедилар. Савол берувчи мулзам бўлиб, чиқиб кетди...\nБуни нега ёздим? Уламолар ихтилоф устида бахс қилишса ҳам, асосий низони авом чиқаради. Ўйлайман-ки, тушунганлар тушунди. Одатда бошга бало тилдан дейишади. Фитналар, низолар тилга эрк беришдан келиб чиқади. Мен Ҳанафий мазҳабига мувофиқ ибодат қиламан. Ақийда масъалаларида Мотуридий эътиқодидаман. Ўзимни, менга таълим берган устозларимни ҳақ йўлда деб биламан. Аммо, бошқаларга тош отавермайман. Айнан шу қилиқ-тарқоқлик динсизларга калака бўлишимизга асос бўлишини кўп кўрганман. Шу ерда ҳам аввалда бўлиб ўтган учинчи, кичиккина воқеани келтириб ўтаман.\nМаросимлардан бирида эдик. Илм аҳлларининг файзли суҳбати бўлаётганди. Бир одам мутлақо у суҳбатга тааллуқли бўлмаган гапларни гапириб, олимларнинг сўзларини бўлиб, одамларнинг фикрини, биз топаётган файзни, мажлисни буза бошлади. Ёши улуғлардан бўлган киши у одамга "Сиз нега устозларга беҳурматлик қиласиз? Сиротдан ўтиб бўлдим деб ўйладингизми?" дея танбеҳ берди. Барча жим қолди, фитначининг овози ўчди...\nИлм аҳлларига, уламоларга, мужтаҳидларга одобсизлик қилаётган, камчилик топиб, "жаннатга кириб бўлган"ларга мен ҳам тавфиқ сўрайман. Келинг, бир-биримизнинг айбимизни қидирмай, ўзимизнинг ҳолимиз билан машғул бўлайлик дейман...\nЎзбекистон Наманган Уламолар Тарих Махсус


“Барселона”дан кетиши керак бўлган 4 футболчи (фото) - Zamin.uz\n07:01 / 17.10.2018\n“Барселона”дан кетиши керак бўлган 4 футболчи (фото)\n“Барселона” ўз тарихида бир кўрсаткич бўйича ёмон натижа қайд этмоқда. Бу клубда ўзгариш вақти келганини кўрсатади.\nКаталония клуби таркиби жуда яхши шаклланган. Аммо, жамоанинг Ла Лига доирасида кетма-кет 4 учрашувда ғалаба қозона олмаслиги, қандайдир ўзгаришлар вақти келганлигидан дарак беради. Қуйида “Барселона” клубини тарк этиши керак бўлган 4 футболчи ҳақида тўхталиб ўтишни афзал кўрдик.\nҲужумчи, 31 ёш\nТан олиш керак, уругвайлик форварднинг ушбу мавсумда фойдалилик коэффициенти тушиб кетди. Ҳали ўйинлар жуда кўп ва Луис Суарес ўз даражасига чиқиб олади деган фикрлар муҳлислар томонидан билдирилиши табиий албатта. Лекин унинг ёши аллақачон 30 дан ошганлиги, керакли пайтда кўплаб вазиятларни кўкка совуриши, жисмоний ҳолатидаги ўзгаришлар футболчидан воз кечиш керак деган фикрга келиш учун асос бўла олади. Аслида, уни ёзда бошқа клубга сотиб юбориш(яхши суммага) мумкин эди. Мессига голли пас бериш бўйича пешқадам(27 голли пас) бўлиб олган Суаресдан айрилиш осон бўлмайди. Лекин, вақтида унинг ўрнини иқтидорли, ёш бўлган ҳужумчи билан тўлдиришни ҳам билиш керак. Ҳозирда каталония клубининг 9-рақамига мос ҳужумчи сифатида 22 ёшли Андре Силва кўрилмоқда. Ёзда “Севилья” таркибига бориб қўшилган португалиялик форвард ушбу мавсумда ажойиб кўрсаткич қайд этмоқда – 8 ўйин, 7 гол.\nЯрим ҳимоячи, 25 ёш\n“Барселона” ёзги трансфер вақтида Рафиньяни сотиш учун жуда кўп ҳаракат қилиб кўрди. Ҳаттоки, бразилиялик футболчи ўтган мавсумни ижара асосида “Интер”да ўтказди. Лекин Италия клуби ҳам унинг ўрнига “Рома”дан 30 ёшли Раджа Наингголанни олиб келди ва бразилиялик ҳавбекнинг хизматидан воз кечди. Бу эса Рафиньянинг қай даражадаги футболчи эканлигини кўрсатишга яққол мисол бўла олади. Унинг ўрнини тўлдира оладиган футболчилар етарли. Масалан, Артуро Видаль ва 19 ёшли Рики Пуиг. Рафиньянинг майдонга тушиши, жамоага кўпроқ фойда келтириши мумкин бўлган бошқа ўйинчиларга имконият бермаяпти.\nАлмаштирилиши керак: Рики Пуиг\nҚачон: Январь, 2019\nҲимоячи, 31 ёш\nЖерар Пике “Барселона” тариҳидаги клубга таъсир ўтказган 10 футболчидан бири ҳисобланади. Унинг орқа чизиқдан ҳужум бошлай олиш маҳорати ва мудофаадаги ишончли ўйини жамоанинг муҳим футболчиларидан бири бўлишига ҳизмат қилди. Лекин вақт ўтиши билан ҳамма нарма ўзгаради. Пикеда ҳали пасайиш кузатилмади. Яхши формасини ушлаб турибди. Аммо, майдондан ташқаридаги ҳолатлар уни футбол ўйнашдан чалғитмоқда. Теннис, поккер ва бизнесдаги уринишлар, Пикенинг футболчилик фаолиятида “сирпаниш даври” бошланаётганидан нишон беради. Испаниялик ҳимоячи бир кун келиб каталония клуби президенти бўлиши мумкин. Ҳозир эса, аста-секин ҳимояни у сиз ҳам қуриш учун ҳаракат қилиш керак. Бу борада Маттиас Де Лигт яхши вариант.\nАлмаштирилиши керак: Маттиас Де Лигт\nҚачон: ёзги трансфер, 2020\nЯрим ҳимоячи, 24 ёш\n2016 йил ёзги трансфер вақтида жамоага катта мақсадлар ила олиб келинган ва Хавига ўринбосар сифатида муносиб кўрилган Денис Суарес бу ишончларни оқлай олмаяпти. 6 рақамда тўп сурадиган яримҳимоячига баъзан жароҳатлар, баъзан ўз позициясидаги ишончсиз ўйини ҳалал бермоқда. Бу мавсумда бирор марта майдонга туширилмаган ва жароҳатидан эндигина фориғ бўлган Дениснинг клуб учун фойдали иш ҳажми “0”га тенг бўлиб турибди. Унинг ўрнини, Карлес Алена билан тўлдириш мумкин.\nАлмаштирилиши керак: Карлес Аленья\nҚачон: Зудлик билан\nsquawka.com сайтидан Нодир Абдурасулов таржимаси\n«Барселона» Луис Суаресни текинга қўйиб юбориши мумкин\n10-11-2019, 06:00, Спорт\nЛуис Суарес: «Реал»га 4 та гол урганмиз, «ПСЖ»га ҳам ура оламиз\n3-03-2017, 11:09, Спорт\n18-02-2015, 17:28, Спорт\n23-01-2015, 17:05, Спорт


TIB.UZ / ШИФОБАХШ ОЛЧА - TIB.UZ\nTIB.UZ Яшил дорихона ШИФОБАХШ ОЛЧА\nХалқ табобатида олча суви бронхит, трахеит ва шамоллашларда балғам кўчирувчи, иситмани туширувчи восита сифатида тавсия этилади. Шунингдек, олча иштаҳани очади.\nОлча меваларида глюкоза, фруктоза, сахароза, клетчатка, пектин, оқсил моддалари ва ёғлар бор. Шунингдек, унда кўпгина витамин А, В1, С, РР ҳамда калий, кальций, магний, натрий, темир, йод, марганец сингари қатор микроунсурлар мавжуд.\nЗамонавий тиббиётда олчадан турли яллиғланишларга қарши таъсир кўрсатадиган антисептик, анемия ва склерозга қарши восита тариқасида фойдаланилади. Бу мева таркибидаги кумаринлар ва оксикумаринлар қон ивувчанлиги кўпайиб кетганда ажойиб самара беради. Шу жиҳатдан олча миокард инфарктини бошдан кечирган одамларга фойдали. Меваларида буриштирувчи таъсир кўрсатадиган ва ичакдан заҳарли моддалар сўрилишини камайтирадиган пектин моддаси бор. Олча меваси чанқоқни босади, овқат ҳазмини яхшилайди, ични юмшатади. Уруғидан тайёрланган эмульсия сийдик-тош касаллиги, сурункали колит, ичак атониясини даволашда ишлатилади.


Фарғонада қувур ўғрилари ушланди\n18.04.2018 19:52 0 1396\nФарғона вилоятининг Сўх туманида яшовчи, У.Мўминжонов ИИБга мурожаат қилиб, номаълум шахс шу маҳаллада жойлашган ёрдамчи хўжалигидан умумий қиймати 3 млн. сўмлик 120 метр темир қувурларини ўғирлаб кетганлигини маълум қилган эди.\nИИВ Жамоатчилик билан алоқалар бошқармасининг хабар қилишича, кўрилган чоралар натижасида ушбу жиноятни Қирғизистон Республикаси фуқароси, Баткен вилояти Қадамжой туманида яшовчи, 1961 йилда туғилган У.К. содир этганлиги аниқланиб қўлга олинган.\nЖамият 10/04, 14:18\nФарғонада АҚШ долларини рангли принтерда қалбакилаштирганлар ушланди


hidoyat.uz – “Мовароуннаҳр” нашриётининг сайти - ВАЛИЙ (АВЛИЁ)\nОлимлар валийга турлича таъриф беришган. Ғунаймий Майдоний айтади: “Валий, Аллоҳ таолонинг паноҳида бўлган киши. Уни ўз ҳолига ташлаб қўймайди. Аллоҳ таоло ибодати ва тоатига берилган, унда давомли бўлган кишидир”. Саъдуддин Тафтозоний “Шарҳул ақоидин насафийя”да айтади: “У Аллоҳни таниган, тоатларда давомли, маъсиятлардан узоқ бўлган, лаззат ва шаҳватлардан сақланган кишидир”. Ҳайсамий: “Улар илмларига амал қилиш ҳамда адашиш ва тойилишлардан сақланиш билан Аллоҳнинг ва бандаларнинг ҳақларини адо этган кишилардир”, деб таъриф берган. Аллоҳ таоло марҳамат қилади: «У солиҳ кишиларни дўст тутар» (Аъроф, 196). Розий «Тафсир»ида айтади: “Валий сўзи луғатда “яқин” маъносини англатади. Банда кўп тоат ва ихлос билан Аллоҳга яқин бўлса, Аллоҳ унга ўз раҳмати, фазли эҳсони билан яқин бўлади. Натижада валийлик юзага келади”.\n«Огоҳ бўлингизки, албатта, Аллоҳнинг валийлари (дўстлари)га хавф йўқдир ва улар ташвиш ҳам чекмаслар. Улар имон келтирган ва тақволи бўлганлардир. Уларга дунё ҳаётида ҳам, охиратда ҳам башорат (хушхабар) бордир» (Юнус, 62–64). Аллоҳ таоло бу оятларда “Улар имон келтирган ва тақволи бўлганлардир”, деб валийларнинг сифатларини келтирган. Тақво қилиш – Аллоҳ таолонинг буйруқларини бажариб, қайтариқларидан қайтишдир.\n“Ал-Валий” Аллоҳ таолонинг гўзал исмларидан бири. Қуръони каримда бундай дейилади:\n«Аллоҳнинг ўзигина Валий (чин дўст)дир» (Шўро, 9);\n«У (мўминларга) Валий (дўст) ва Ҳамид (ҳамд эгаси)дир» (Шўро, 28);\n«Дарвоқе, сизларнинг дўстингиз фақат Аллоҳ, Унинг Расули ва имон келтирганлар ҳамда намоз ўқийдиган ва руку қилган ҳолларида ҳам закот (садақа) берувчилардир» (Моида, 55).\nВалий маъсум бўладими?\nВалий пайғамбар каби мутлақ маъсум бўлмайди. Баъзи камчилик, қусурлар, тойилишлар бўлса-да, гуноҳларга ботишдан асралган бўлади.\nВалийнинг каромати ҳақ\nКаромат фавқулодда, одатдан ташқари ишдир, Аллоҳ таоло уни солиҳ кишининг қўлида жорий қилади. Валийнинг каромати бўлиши шарт эмас. Валийлар кароматни талаб қилмайдилар ва агар ўзларида содир бўлса, бошқаларга билдиришни истамайдилар.\nВалийларнинг кароматлари Қуръон оятлари ва собит хабарлар билан тасдиқланган. Марям онамизнинг олдида ризқ пайдо бўлиши, Ҳизр (алайҳиссалом)нинг кемани тешишлари, болани ўлдиришлари, деворни тиклаб қўйишлари воқеалари каромат саналади.\nҲазрат Умар (розияллоҳу анҳу)нинг Мадинада минбарда хутба қилиб турганларида бошқа юртда жангда бўлган кишига “Эй Сория, тоғ томонга!” дейишлари, ўша кишининг буни эшитиши уларга берилган кароматдир.\nВалий ўзининг валийлигини биладими?\nБу тўғрида олимлар икки фикр айтишган: 1) билмайди. Чунки у валийлигини билса, Аллоҳдан қўрқиш ундан кетиб қолади. Валийликнинг шартига кўра, то унга ўлим фаришталари тушгунича чин қўрқувда бўлиши керак (Фуссилат, 30/41). Ҳеч ким охир-оқибати нима бўлишини билмайди; 2) ўзи ҳам билиши, бошқалар ҳам унинг валийлигини билиши мумкин. Набий (соллаллоҳу алайҳи ва саллам) ўн нафар саҳобийнинг жаннатий эканини билдирганлар. Бу улардан қўрқувнинг кетишига сабаб бўлмаган. Балки улар Аллоҳ таолога кўпроқ ибодат қилганлар, Ундан кўпроқ қўрққанлар.


Шаҳрисабздаги тўртта қишлоқ карантин ёқасида\n20:50 / 23.05.2017\nҚашқадарё вилоятининг Шаҳрисабз туманига қарашли Мироқи шаҳарчаси ўзининг гўзал табиати, мусаффо ҳавоси ва хушманзара жойлари билан нафақат юртимиз аҳолисини, балки хорижий давлатдан келаётган сайёҳларнинг ҳам эътиборини ўзига тортиб келади. Баланд тоғлар, қир-адирлар ва шилдираб оқувчи жилғалар-у, сойлар бу шаҳарчанинг ўзига хос манзарасини акс эттиради.\nМана шу Мироқи шаҳарчасида Улоч қишлоғи жойлашган. Қишлоқ аҳолиси меҳнаткаш, самимий ва очиқкўнгил кишилар. Тоғ кишилари бўлганликлари учунми, юзлари тиниқ, ўзлари эса тетик кўринишади. Аммо сўнгги ойлар ичида бу одамларнинг бошига оғир ташвиш тушиб қолди. Гап, муболағасиз айтганда, уларнинг ҳаёт-мамоти ҳақида боради.\nКун.uz таҳририятига келиб тушган мурожаатлардан бирида шу ҳақда сўз юритилган. Жорий йилнинг март ойидан бошлаб, мазкур қишлоқ ҳудудига Шаҳрисабз туманидан чиққан барча чиқинди-ахлатларни машина-машина олиб келиб ташлаш бошланади. Бу иш бора-бора авжига чиқади ва алалоқибат вазият жар ёқасига келиб қолади.\nГап шундаки, чиқинди-ахлатлар тўкилаётган жойдан қишлоқ аҳолиси ичадиган сув йўли ўтган. Янада аниқроқ тушунтирадиган бўлсак, мазкур қишлоққа тоза ичимлик суви қувурлари ўтказилмаган. Куз ва қиш фаслларида тоғларда йиғилган қорлар, баҳор ойига келиб эриб, жилғалар ҳосил қилиб, катта анҳорга бориб тушади ва аҳоли ана шу сувдан истеъмол қилади. Булоқ сувлари ҳам шу жумладан. Тоғ ва ердан сизиб чиққан сувнинг ҳеч қандай зарар томони йўқ, аммо ана шу сув йўлига ҳар куни 20-25 юк машинасида чиқинди-ахлат ағдарилса, у ҳақиқий офатга айланади.\nМазкур масала юзасидан Улоч қишлоғи оқсоқоли Нурулла Зиёдуллаев билан кўришдик. У кишининг айтишига қараганда, мазкур улкан чиқиндихона қишлоқ атроф муҳитига салбий таъсир ўтказмоқда, чорваларни заҳарламоқда ва инсонлар ҳаётига хавф солмоқда. У киши берган маълумотларга кўра, мазкур чиқиндихона пайдо бўлгандан бери, қишлоқда 70 бошга яқин чорва нобуд бўлган. У ердан чиқаётган бадбўй ҳид бутун қишлоққа ёйилади, чивинлар эса касаллик тарқалишига сабаб бўлмоқда.\nМаҳаллий аҳоли билан суҳбатлашганимизда ҳам уларнинг юз-кўзидан норозилик аломатларини пайқаш қийин эмас эди. Уларнинг айтишига кўра, чиқиндихона остидан сизган сув тоза сувга қўшилгач, сув ифлосланган ва бунинг оқибатида икки нафар ёш бола – бири “сариқ” касаллиги билан, иккинчиси эса ичак йўлларининг яллиғланиш касали билан оғриб, шифохонага шошилинч ётқизилган.\n- Бу хатарнинг олди олинмаса, мазкур чиқиндихона жуда катта фожиага сабаб бўлиши мумкин, - деди қишлоқ оқсоқоли. – Чунки сел келиб ахлатлар йирик анҳорга тушса, бутун бир сув тизими заҳарланади. Мана шу ердан ўтувчи сув Шаҳрисабз, Китоб, Яккабоғ ва Қамаши туманларигача боради. Тасаввур қиляпсизми фожиа кўламини. Бу сувдан истеъмол қилувчи тирик жон бор-ки, ундан заҳарланади. Ҳозир бу фалокатнинг олдини олишнинг айни пайти.\nҚишлоқ оқсоқолининг гапида жон бор. Худо кўрсатмасин, бирор бир фожиа бўлиб, ҳамма оёғини қўлига олиб чопгандан кўра, муаммо энди илдиз отаётган вақт унга болта уриш керак. Қишлоқда яшовчи бир киши айтиб қолди: “Қишлоғимизда болалар оромгоҳи бор, лекин оромгоҳ директори мана шу сув сабаб бу ерга болаларнинг ёзги таътилда қабул қилишга қўрқиб турибди. Битта-яримта бола сувдан заҳарланиб қолса, бошим билан жавоб бераман, дейди бояқиш”. Ҳақ гап.\nУшбу масаланинг яна бир жиҳати бор. Чиқинди ва ахлатлардан чиқаётган ифлос сув, у ерга олиб бориб ташланган ўлик ҳайвонларнинг қон ва йиринглари сизиб, тоза сувга бутунлай аралашиб кетиш хавфи бор. Чорва моллари ҳудди ўша ерларда ўтлаб, ахлатлар ичида юрибди. Уларнинг гўшти заҳарланмайди деб ким кафолат беради?\nТоғлар орасидан ўтиб келган сув йўли. Бу йўл тўғри чиқиндихона томон йўналган\nТўртта қишлоқ – Қани, Полмон, Бўзариқ ва Улоч қишлоқлари бирлашган Оқсув ҚФЙ раиси Илёс Каттаевнинг ҳузурида бўлдик. У кишининг айтишига қараганда, жорий йилнинг апрель ойида Улоч қишлоғи фуқаролари мазкур муаммо юзасидан шикоят қилишади ва туман ҳокимиятига мурожаат этишади. Туман ҳокими, прокуратура, ИИБ, санитария-эпидемология ва бошқа мутасадди ташкилотлардан вакиллар бориб, у ҳудудни ўрганишади. Улар вазиятнинг нечоғли танглигини ҳисобга олган ҳолда, Шаҳрисабз туманидаги Тўдамайдон ҚФЙга қарашли Ғани Бобоёров деб номланувчи ҳудуддан чиқиндихона учун жой ажратишади. Қишлоқ ҳудудида чиқиндихона учун бошланган қурилиш ишлари тўхтатилади.\nЧиқиндихонанинг ёни. Сув тўпланадиган ҳавза.\nАммо маҳаллий аҳолининг айтишига қараганда, шунга қарамай бу ерга чиқинди олиб келиш ҳамон давом этмоқда. Улар бу ер аввалгидек хушманзара, боҳаво жой бўлишини, нафақат Республикамиз балки чет эллик меҳмонларнинг ҳам кўнглини овлашни истайдилар. Ҳеч бир иш дарров ва тез содир бўлмайди, аммо дунёда пайсалга солиб бўлмайдиган ишлар ҳам бор. Вақт кеч бўлмасдан ўша ишни ҳал этиш керак, деган ўгит берган донолар. Ўйлаймизки, Улоч қишлоғи аҳолисини қийнаб келаётган мазкур муаммо яқин кунлар ичида ижобий томонга ҳал этилади. Воқеалар ривожини кузатишда давом этамиз.\nШавкат Мирзиёев Шаҳрисабздаги мажмуани зиёрат қилди


Уч йил аввал Дерек Медина исмли шахс хотинини тўппончадаги ҳамма ўқни отиб ўлдирганлиги ва жасад суратини ижтимоий тармоқ орқали тарқатиб юборганлиги туфайли қамоққа олинган эди\nАҚШда "Оиламни қандай сақлаб қолдим " китоби орқали танилган Дерекни рафиқаси Дженифернинг қотили сифатида умрбод қамоқ жазосига маҳкум қилинганлиги ҳақида korrespondent.net ахборот сайти хабар беради.\n2013 йилда у хотинини совуққонлик билан отиб ўлдирган ва ижтимоий тармоққа жасад суратини жойлаб, сурат остида дўстлари учун шундай сўзларни қолдирган;\n"Мен хотинимнинг қотили сифатида ёки қамаламан ёки қатл этиламан. Сизларни яхши кўраман. Янгиликларда мени албатта кўринг."\nТасвирда аёл чўк тушган ва боши деворга тиралган ҳолда акс этган.\nДерек ўз айбини қисман тан олган ва аёлини ўзини ҳимоя қилиш мақсадида ўлдирганлигини таъкидлаган. Унинг кўрсатмасига биноан хотини унга пичоқ билан ҳамла қилган.\nОилавий можаро хотин эрига телефильм бошланганда уйғотиб қўйишини сўраганлиги, эри эса эсидан чиқиб уйғотмаганлиги сабабли бошланган. Аёл уйқудан тургач эрини бақириб ҳақорат қилган. Натижа эса кўриб турганингиздек фожиа билан якун топди.\nСуд Дерек Мединанинг ўзини ҳимоя қилиш баҳонасини аёлнинг жуссаси эридан икки баробар кичиклигини ҳисобга олиб, қабул қилмади. Қолаверса уни оталик бурчини ҳис этмаганликда айблашди. Қотиллик юз берган маҳалда аёлнинг аввалги турмушидан бўлган кичик ёшли қизчаси уйда бўлган.\n18:07 Кристина Гримми ўлдирилиши сабаблари маълум қилинди


Худо бугунги - Муқаддас Китоб ва Қуръон ҳақида 200 та савол Даниел Викваер\nХудо бугунги кунда имонлилардан қасос олиш қонунини бажаришларини истайдими? (кўз учун кўз, тиш учун тиш / Қасос)\nМатто 5:39 - Лекин Мен сизларга айтаман: сизга ёмонлик қилган одамга қаршилик кўрсатманг. Агар кимдир ўнг чаккангизга урса, унга чапини ҳам тутинг.\nРимликлар 12:19-20 - 19. Азизларим, ўзингиз учун ўзингиз қасос олманг, балки Худонинг ғазабига йўл қўйиб беринг. Ахир, Муқаддас битикларда Эгамиз шундай деб айтган–ку: “Мен Ўзим қасос ва ўч оламан.” 20. …Душманинг оч бўлса, овқат бер, чанқаган бўлса, сув ичир… 21. Ёмонлик сизни мағлуб қилмасин, аксинча, сиз ёмонликни яхшилик билан мағлуб этинг.\nБақара 2:194 - Ким сизга душманлик қилса, сиз ҳам унга шунга ўхшаш душманлик қилинг.\nШуро 42:40-41 - 40. Ёмонликнинг жазоси ўз мислидек ёмонликдир… 41. …ким ўзига бўлган зулмдан кейин нусрат қозонса, ундайларни (айблашга) ҳеч йўл йўқ.\nМуқаддас Худо имонлиларни ўз қўллари билан қасос олишларига даъват этадими?\nҚонунлар 32:35-36 - 35. …Мен Ўзим қасос ва ўч оламан. 36. Эгамиз Ўз халқини оқлайди…\nРимликлар 2:1 - Сен ким бўлишингдан қатъий назар, бошқаларни ҳукм қилишга ҳеч ҳақинг йўқ. Сен бошқа одамни ҳукм қилиб, ўзингни ҳам маҳкум этасан.\nРимликлар 12:14-18 – 14. Сизларни қувғин қилаётганларни дуо қилинглар, уларни қарғаманглар. 17. Ҳеч кимга ёмонлик эвазига ёмонлик қайтарманглар…\nБақара 2:179 - Сизларга қасос олишда ҳаёт бор. Эй ақл эгалари! Шоядки тақводор бўлсангиз.\nМоида 5:45 - Биз унда уларга жонга–жон, кўзга–кўз, бурунга–бурун, қулоққа–қулоқ, тишга–тиш ва жароҳатларда қасос вожиб, деб ёздик.\nМуқаддас Худо имонлиларни душманларини лаънатлашга даъват этадими?\nЛуқо 6:27-28 - 27. Эй Мени тинглаётганлар, сизларга айтяпман: душманларингизни яхши кўринглар, сиздан нафратланганларга яхшилик қилинглар. 28. Сизларга лаънат айтганларни дуо қилинглар. Сизга озор берганлар учун ибодат қилинглар.\nЁқуб 3:10 - Олқиш ва лаънат бир оғиздан чиқади. Эй биродарларим, бундай бўлмаслиги керак!\nБақара 2:159 - …ўшаларни Аллоҳ лаънатлайди. Ва лаънатловчилар лаънатлайди.\nОли Имрон 3:61 - Сенга келган илмдан кейин, ким сен билан у ҳақида тортишса: «Келинглар, бизнинг болаларимизни ва сизнинг болаларингизни, бизнинг аёлларимизни ва сизнинг аёлларингизни, биз ўзимизни, сиз ўзингизни чақирамиз-да, сўнгра ёлбориб, ёлғончиларга Аллоҳнинг лаънати бўлишини сўраймиз», деб айтгин.\nХудо яҳудийларни халқ сифатида лаънат остида қолган ёки лаънатланган деб ҳисоблайдими?\nЕремиё 31:37 - Эгамиз шундай демоқда: “Осмону фалакни ўлчаб бўлмагандай… Мен ҳам Исроил наслини тарк этолмайман, қилган қилмишлари учун уларни ташлаб кетолмайман.”\nРимликлар 11:1-2 - Наҳотки Худо Ўз халқини рад қилган бўлса? Йўқ, асло! 2. Худо азалдан танлаб олган халқини рад қилгани йўқ.\nБақара 2:88-89 - 88. Ва улар… куфрлари сабабли Аллоҳ уларни лаънатлаган… 89. Кофирларга Аллоҳнинг лаънати бўлсин.\nМоида 5:12-13 - 12. Батаҳқиқ, Аллоҳ Бани Исроилдан аҳднома олди… 13. Аҳдларини бузганлари учун уларни лаънатладик ва қалбларини қаттиқ қилдик.\nИзоҳ: Қуръоннинг Мадина қисмининг 11 фоизи яҳудийларга қарши. Гитлернинг Mein Kampf китоби фақатгина 7 фоизга яҳудийларга қарши.\nЖанг қилганлар жанг қилмайдиганлардан кўра яхшироқ ҳисобланишадими?\n1 Шоҳлар 30:23-24 - 23— Йўқ, биродарларим, — деди Довуд, — бу нарсаларни бизга Эгамиз берди, энди ундай қилманглар. Эгамизнинг Ўзи бизни сақлади, устимизга бостириб келган босқинчиларни қўлимизга берди. 24. Сизларнинг бу гапингизга ким рози бўлади? Урушга борганлар билан анжомлар ёнида қолганларнинг улуши бирдир, ҳар бир нарса тенг бўлинади.\nНисо 4:95 - Мўминлардан бешикаст бўла туриб ўтириб қолганлари билан Аллоҳнинг йўлида моллари ва жонлари ила жиҳод қилувчилари баробар бўлмаслар. Аллоҳ моллари ва жонлари билан жиҳод қилувчиларнинг даражасини ўтириб қолувчилардан афзал қилди.\nТавба 9:20 - Иймон келтириб, ҳижрат қилганлар ва Аллоҳнинг йўлида моллари ва жонлари билан жиҳод қилганларнинг даражалари Аллоҳнинг ҳузурида жуда улуғдир. Ана ўшалар ютуққа эришувчилардир.


ABU (Осиё-Тинч океани минтақаси телерадиоэшиттирувчилар Уюшмаси)нинг Истанбул шаҳрида бўлиб ўтган 52-Бош Ассамблеясида Ўзбекистон миллий телерадиокомпанияси делегацияси ҳам иштирок этди. Бу ҳақда МТРК матбуот хизмати хабар қилмоқда.\nБош Ассамблея доирасида анжуманлар, семинар ва форумлар, шунингдек, электрон ОАВ дастурлари алмашинуви ҳамда ABU’нинг турли гуруҳлари билан телерадио соҳасида техника ва технологиялар таъминоти масалалари бўйича қўшма мажлислар ўтказилди. Спорт гуруҳининг учрашувларида йирик спорт тадбирларини ёритишда янгича йўналишларни жорий этиш бўйича фикр алмашилди. Бош Ассамблеянинг Дастурий Қўмитаси йиғилишида Ўзбекистон Республикасида телевидение ва радиоэшиттириш соҳасида амалга оширилаётган ислоҳотлар ҳақида батафсил маълумот берилди. Европа ва Осиё компаниялари вакиллари Ўзбекистонда ОАВнинг ривожланиши, Ўзбекистон Миллий телерадиокомпаниясининг замонавий фаолияти, унинг ишлаб чиқариш ва техник базаси, янги ахборот ва коммуникация технологиялари, рақамли телевидениени жорий этиш, телевизион ва радиоэшиттириш дастурларида сифат ва мазмунни янада бойитиш чора-тадбирлари ҳақида етарлича хабардор бўлди.\nБош Ассамблея доирасида Осиё-Тинч океани минтақаси телерадиоэшиттирувчилар Уюшмаси раҳбарияти билан Ўзбекистон миллий телерадиокомпанияси делегацияси учрашуви бўлиб ўтди. Мазкур учрашув давомида Ўзбекистон Миллий телерадиокомпаниясининг ABU фаолиятидаги иштирокига оид масалалар муҳокама қилинди.\nABU’нинг 52-Бош Ассамблеясида Ўзбекистон Миллий телерадиокомпанияси Уюшманинг тўла ҳуқуқли аъзоси сифатида ABU Бошқарув Кенгаши аъзолигига қабул қилинди. ABU Бошқарув Кенгаши барча соҳаларда ташкилот фаолиятига доир муҳим қарорлар қабул қиладиган тўла ҳуқуқли ва қўшимча тўла ҳуқуқли 17 та аъзо-ташкилотлардан иборат «Директорлар кенгаши» ҳисобланади. Маълумот ўрнида шуни келтириш керакки, ABU 1964 йил 1 июлда ташкил этилган бўлиб, телерадиоэшиттирувчи ташкилотлар бирлашмаси ҳисобланади ва ҳеч қандай сиёсий ёки тижорий мақсадни кўзламайди.\nАйни пайтда ABU’нинг умумий аъзолари сони сифатида 75 мамлакатдан 278 та ташкилот қайд этилган. Ўзбекистон Миллий телерадиокомпанияси 1996 йилдан ABU’нинг тўла ҳуқуқли аъзоси ҳисобланади.\n13:08 Ўзбекистон телевидениесида хорижий кўрсатувлар кўпаяди


Audi A8 олти эшикли лимузинга айланади » Скачать музыку бесплатно новинки музыки 2016-2017\nКомментариев: 0 Просмотров: 546 Дата: 28-01-2016, 22:40 Швецияда Audi A8 базасида тайёрланган олти эшикли лимузин синовдан ўтказилмоқда. Синовдан ўтказилаётган прототип суратлари Autoevolution нашри томонидан эълон қилинди. Айни пайтда янги автомобиль тўғрисидаги батафсил маълумотлар ошкор қилингани йўқ. Бироқ лимузин Audi компанияси томонидан эмас, балки айнан шу турдаги автомобилларни ишлаб чиқаришга ихтисослашган ателье томонидан яратилиши айтилмоқда. Масалан, Швецияда бу каби машиналар Nilsson Special Vehicles, Германияда эса Binz томонидан ишлаб чиқарилади. Шуниси маълумки, олти эшикли лимузиннинг узунлиги олти метр атрофида бўлади. Олий тоифага мансуб седан учун лимузиндан ташқари бошқа вариантлар ҳам ишлаб чиқилган. Масалан, 2015 йилнинг кузида зирҳланган Audi A8 тайёрланиб, тарихдаги энг ҳимояланган автомобиль сифатида эътироф этилган. Машиналар конструкциясида ўт ўчириш, фавқулодда ҳолатларда салонга тоза ҳаво йўналтирувчи тизимлар қўлланилган, шунингдек, уларда алюмин, арамид ва мустаҳкам пўлат қотишмасидан ҳам фойдаланилган. Шу билан бир қаторда, A8нинг 605 от кучига тенг битурбо моторли модификациялари ҳам ишлаб чиқарилган бўлиб, у 100 километр/соат тезликка етиши учун 3,8 сония сарфлайди. Мазкур седан 305 тезлигини километр/соатгача чиқара олади. - деб хабар бермоқда Carzone.uz нашри.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳомиладорликни режалаштираётган жуфтликлар учун 6 тавсия\t09:34, 09 январь\tҲомиланинг меъёрда ривожланиши, соғлом дунёга келиши кўп жиҳатдан аёл саломатлигига боғлиқ. Аммо бўлажак она организми бирор хасталикдан азият чекса-чи? Сурункали безовталик айни ҳомиладорлик вақти хуруж қилмайдими? Миттивойга ножўя таъсирининг юзага келиш эҳтимоли қай даражада? Фарзанд кўринишни режалаштиришдан аввал нималарга эътибор берилиши ва туғруққа тайёргарлик ҳақида батафсил маълумот берамиз. Мутахассис – Машкура ЗОКИРОВА, Тошкент вилояти Зангиота тумани акушерлик комплекси, туғруқ бўлими бошлиғи.\nҚатъий назорат ва гигиена! А, В, С ва D турларига эга бўлган гепатит касаллиги билан оғриган аёллар соғлом фарзанд дунёга келтириш имкониятига эгалар. Ягона шарти хасталик оғир, жадал ривожланмаётган, жигарга асорат бермаётган бўлиши керак. Касаллик турлари орасида С гепатитининг қон орқали юқиши, ҳомилага таъсири бўладими ёки йўқ, деган саволни пайдо қилади. Мутахассислар, С гепатитининг туғилажак фарзандга юқмаслиги, аммо туғруқ вақти ниҳоятда аҳамиятли бўлиш кераклигини уқтиришади. Касаллик муолажаси яқиндагина тугатилган ҳолатларда эса олти ойдан сўнг ҳомиладорликни режалаштириш лозим. Йўқса, организм қувватга кира олмайди.\nОёқдан зах ўтмсин! Бириктирувчи тўқиманинг шикастланиши, яллиғланиши билан кечадиган ревматизм, асосан қон–томирлар ва бўғимларни зарарлайди. Умумий ҳолсизлик, йирик бўғимларда оғриқ, кўп терлаш, яллиғланиш ўчоқларининг зўрайиши кузатилганида, ҳомиладор бўлиш тавсия этилмайди. Муолажа якунига етгач, қайта тиббий кўрик ўтказилиб, хасталик асоратлари инкор этилсагина фарзанд кўришни режалаштириш мумкин. Ревматизмнинг хавфли оқибатларидан бири юрак-қон томир фаолиятининг бузилишидир. Шу боис касаллик авж олган маҳал ҳомиладорликка тайёрланиш ман этилади.\nҚанд миқдорини ўлчаб боринг! Қандли диабетнинг биринчи ва иккинчи тури билан касалланиш, фарзанд кўриш эҳтимолини камайтирмайди. Бироқ ҳомиладорликни режалаштиришда, эндокринолог кўригидан ташқари, нефролог, окулист, кардиолог мутахассисларнинг тиббий хулосаси, қондаги қанд миқдори кўрсаткичи, аёлнинг ёши, хасталик босқичи ҳам эътиборга олинади. Диабетнинг жадал ривожланиши аниқланганида фарзанд кўриш тавсия этилмайди.\nЎзгаришларга диққат қилинг! Ҳомиладорликда асорат бериши мумкин бўлган касалликлар орасида буйрак ва пешоб ажратиш йўли патологиялари юрак қон-томир тизимидан кейинги иккинчи ўринни эгаллайди. Хусусан, пиелонефрит, гломерулонефрит, буйрак тош хасталиги ҳамда буйрак етишмовчилиги мавжуд бўлганида, фарзанд кўришни режалаштиришдан аввал тиббий таҳлил хулосалари талаб этилади. УТТ ва пешоб суюқлиги текширувида номеъёрий ҳолатлар аниқлангудек бўлса, муолажани бошлаш, даво чоралари ниҳоясига етмагунича ҳомиладорликдан сақланиш лозим. Негаки, қабул қилинаётган препаратлар ҳомила юзага келиши ва ривожланишига ножўя таъсир кўрсатади.\nЖуда оддий туюлган сурункали чарчоқ ҳам баъзан фарзанд кўриш эҳтимолини камайтиради. Негаки, толиққан организм қувватсизланиб, репродуктив тизим ҳомила юзага келишини рағбатлантира олмайди. Шундай экан, ҳамиша соғлигингизга эътиборли бўлинг! Самира УЛУҒБЕКОВА тайёрлади.\nЮзга ҳуснбузар чиқса, бу ниманинг белгиси?\t«Оҳу кўзлар» пардозининг 6 қоидаси\tЮқори марраларни забт этишнинг 7 та сири\tХитойлик “ниқобли” бола атрофдагиларни ҳайратга солади\tЎзбекистонлик машҳур футболчилар ва уларнинг рафиқалари(Фото)\tТўйдан кейинги муҳаббат ҳақида 10 афсона\tОтправить